Pasukan SMART selamat tiba di Turkiye, bantu mangsa gempa

KUALA LUMPUR, 7 Februari - Pasukan Mencari dan Menyelamat Khas Malaysia (SMART) selamat tiba pada 11.23 pagi waktu Malaysia bagi membantu usaha mencari dan menyelamat (SAR) mangsa gempa bumi di Turkiye.Ketibaan 75 anggota pasukan SMART dimaklumkan menerusi menerusi Facebook Agensi Pengurusan Bencana Negara sebentar tadi."Alhamdulillah Pasukan Mencari Dan Menyelamat Khas Malaysia telah selamat mendarat di bumi Turki."Mari sama-sama kita doakan agar segala operasi mencari dan menyelamat mangsa gempa bumi di Turki dipermudah," menurut catatan itu.Malam tadi, pasukan tersebut bertolak ke Turkiye menerusi penerbangan Turkish Airlines dengan membawa bersama-sama pelbagai peralatan yang akan digunakan di dalam operasi berkenaan.Pasukan SMART telah menerima pengiktirafan Kumpulan Penasihat Mencari dan Menyelamat Antarabangsa (INSARAG) pada tahun 2016 yang membolehkan pasukan itu dihantar untuk menyertai misi bencana di luar negara.Terdahulu, Menteri Luar Datuk Seri Dr Zambry Abdul Kadir melalui panggilan telefon dengan rakan sejawatan Menteri Luar Negeri Turkiye, Mevlut Cavusogli, memberi jaminan bahawa Malaysia akan menyalurkan sebarang bentuk bantuan mahupun sokongan kepada Turkiye.

(Datuk Seri Zambry bersama Datuk Armizan Mohd Ali (Menteri Di JPM Hal Ehwal Sabah, Sarawak dan Tugas-tugas Khas), Emir Salim Yuksel (Duta Besar Turkiye ke Malaysia) dan Datuk Seri Shamsul Iskandar Md. Akin (Setiausaha Politik Perdana Menteri) hadir di KLIA malam tadi/FB Zambry Kadir)

Sebagai permulaan, kerajaan menghantar pasukan SMART bagi membantu usaha dan misi menyelamat (SAR) mangsa gempa bumi tersebut.Sehingga kini, Wisma Putra memaklumkan tiada rakyat Malaysia terlibat dalam bencana itu.Kedutaan Besar Malaysia di Ankara boleh dihubungi melalui talian +(90) 312 4463547/ 48 atau +(90) 534 4571006 (selepas waktu pejabat) atau e-mel This email address is being protected from spambots. You need JavaScript enabled to view it.. Sementara itu, Konsulat Jeneral di Istanbul boleh dihubungi melalui talian +(90) 212 9891001/ 09 atau +(90) 551 7112174 (selepas waktu pejabat) atau e-mel This email address is being protected from spambots. You need JavaScript enabled to view it..Pada Isnin, gempa bumi kuat dilaporkan melanda wilayah selatan Turkiye Kahramanmaras, dan Pihak Berkuasa Pengurusan Bencana dan Kecemasan (AFAD) Turkiye memaklumkan gempa bumi berukuran 7.4 pada skala Richter yang berlaku pada 4.17 pagi (0117GMT) waktu tempatan itu berpusat di daerah Pazarcik.

Berita Berkaitan: Tiada laporan rakyat Malaysia terlibat dalam gempa bumi di Turkiye setakat ini70 anggota SMART berlepas ke Turkiye bantu operasi menyelamatKedutaan Turkiye berterima kasih kepada MalaysiaGempa bumi: Turkiye isytihar tujuh hari berkabungGempa di Turkiye dan Syria :Agong dan Permaisuri zahir ucapan takziahPM zahir ucap takziah kepada keluarga mangsa terjejas tragedi gempa bumi di Turkiye13 rakyat Malaysia terlibat gempa bumi di Turkiye selamat


Anwar gesa penjawat awam terap elemen amanah, kepercayaan angkat martabat imej negara

PUTRAJAYA, 7 Februari - Jemaah Menteri serta warga perkhidmatan awam diseru agar bekerja sebagai satu pasukan yang menerapkan elemen amanah dan kepercayaan dalam budaya kerja.

Menurut Perdana menteri Datuk Seri Anwar Ibrahim setiap elemen berkenaan perlu diterapkan dalam semua kalangan bukan sahaja dengan tokoh-tokoh politik negara.Gesaan itu adalah niat yang baik dalam mengangkat martabat imej negara dalam usaha membebaskan segala ketelanjuran yang pernah berlaku dan mungkin akan berlaku."Imej negara, ekonomi negara ketelanjuran yang berlaku itu tidak boleh dinafikan harus ada kekuatan dan tekad baru dari semua kalangan."Sebab tu setiap kali perjumpaan dengan penjawat awam saya gesa kalau nak menentukan kejayaan bukan sahaja dengan tokoh-tokoh politik, mesti dengan semangat dan komitmen menyeluruh daripada penjawat awam untuk menjadikan konsep Malaysia Madani.Saya tidak mahu kita terpukau dengan slogan," katanya pada perjumpaan Perdana Menteri bersama warga Jabatan Perdana Menteri (JPM) bagi bulan Februari 2023 di sini hari ini.

(Perdana Menteri Datuk Seri Anwar Ibrahim bersama kakitangan Jabatan Perdana Menteri dalam sesi Perhimpunan Bulanan di Putrajaya/FOTO Facebook Anwar Ibrahim)

Anwar mengakui terdapat kesungguhan dalam kerja berpasukan yang ditunjukkan Jemaah Menteri dan penjawat awam sejak beberapa bulan ini seperti dalam perihal pengurusan pekerja asing serta banjir dan penghantaran segera Pasukan Mencari dan Menyelamat Khas Malaysia (SMART) ke Turkiye.“Ada keinginan baik daripada pimpinan atau penjawat awam untuk mengorak langkah dengan pantas dan bertanggungjawab,” katanya lagi.Turut hadir kedua-dua Timbalan Perdana Menteri iaitu Datuk Seri Dr Ahmad Zahid Hamidi  dan  Datuk Seri Fadillah Yusof.


PM zahir ucap takziah kepada keluarga mangsa terjejas tragedi gempa bumi di Turkiye

(Seorang lelaki membawa mangsa yang terkorban susulan gempa bumi, di bandar Jandaris, Syria/FOTO REUTERS)

KUALA LUMPUR, 6 Februari - Perdana Menteri, Datuk Seri Anwar Ibrahim menzahirkan ucapan takziah kepada keluarga mangsa serta semua negara yang terjejas akibat gempa bumi maut yang melanda wilayah Kahramanmaras di selatan Turkiye pada Isnin.Anwar melalui hantaran di Facebook berkata pasukan Pasukan Mencari dan Menyelamat Khas Malaysia (SMART) akan berlepas ke Turkiye malam ini dalam usaha membantu pihak berkuasa tempatan untuk misi Mencari dan Menyelamat (SAR) di kawasan terjejas.“Saya amat sedih dengan kehilangan besar nyawa, kecederaan dan kemusnahan besar-besaran berikutan gempa bumi berukuran 7.8 magnitud yang melanda selatan Turkiye. Gempa bumi besar itu juga menyebabkan kemusnahan besar-besaran dan jumlah korban besar di negara-negara jiran.“Bagi pihak kerajaan dan rakyat Malaysia, saya ingin merakamkan rasa simpati dan takziah kepada mangsa dan keluarga serta semua negara yang terjejas akibat bencana itu. Semoga Allah Yang Maha Kuasa memberi kesembuhan kepada mangsa dan ketenangan yang cepat kepada yang berduka,” katanya.Seramai 75 anggota SMART dijadualkan berlepas ke Turkiye malam ini bagi menghulurkan bantuan kemanusiaan susulan kejadian gempa bumi berukuran 7.8 magnitud yang melanda Gazientep hari ini.Menteri Luar, Datuk Seri Dr. Zambry Abd. Kadir juga akan menyertai pelepasan pasukan SMART.

Terdahulu, gempa bumi berdurasi 75 saat dilaporkan melanda barat bandar raya Gaziantep dekat sempadan Syria pada pukul 4.17 pagi (9.17 pagi waktu Malaysia).Gegaran kedua tertinggi dalam sejarah Turkiye selepas 1939 yang berkekuatan 7.9 skala Magnitud itu turut mengakibatkan ancaman tsunami di perairan negara berkenaan.Menurut laporan media, gempa bumi yang melanda selatan Turkiye berhampiran bandar Gaziantep telah meragut 912 nyawa di Turkiye, manakala 476 lagi kematian direkodkan di Syria. Sementara jirannya pula, Syria mengesahkan sehingga kini sudah 237 orang terbunuh manakala 516 orang cedera dengan ada mangsa tertimbus di bawah runtuhan rumah sendiri.Duta Besar Malaysia ke Turkiya, Sazali Mustafa Kamal ketika dihubungi RTM berkata, seramai 13 rakyat Malaysia yang berada di kawasan bencana tersebut disahkan selamat.Terdahulu, Wisma Putra berkata setakat ini tiada laporan mengenai rakyat Malaysia terjejas dengan kejadian tersebut.

Berita Berkaitan: Tiada laporan rakyat Malaysia terlibat dalam gempa bumi di Turkiye setakat ini13 rakyat Malaysia terlibat gempa bumi di Turkiye selamatTiada rakyat Malaysia terlibat gempa bumi di Turkiye - Zambry


Isu serantau termasuk krisis Rohingya perlu dibincang antara wartawan Malaysia-Indonesia - Menteri KKD

(Pengamal media Malaysia - Indonesia ketika liputan lawatan rasmi Perdana Menteri, Datuk Seri Anwar Ibrahim ke Jakarta pada awal Januari)

JAKARTA, 6 Februari - Isu serantau yang memberi impak kepada kedua-dua negara seperti krisis Rohingya di Myanmar perlu dibincangkan antara wartawan Malaysia dan Indonesia melalui satu forum di peringkat ASEAN, kata Menteri Komunikasi dan Digital, Fahmi Fadzil.Katanya, perbincangan isu itu mampu meningkatkan pemahaman dan berkongsi maklumat antara wartawan serantau selain merungkai persoalan berkenaan isu melibatkan krisis kemanusiaan di Myanmar."Saya ingin lihat wartawan menyertai perbincangan di peringkat ASEAN mengenai apa yang sedang berlaku dan cabaran di negara masing-masing, serta apa yang boleh dipelajari dan saling menyokong antara satu sama lain," katanya ketika dalam wawancara bersama media Indonesia secara dalam talian sempena sambutan Hari PERS Nasional (HPN) yang akan disambut di Medan, Sumatera Utara, Khamis ini.Tambah beliau, meskipun ASEAN berpegang teguh untuk tidak mencampuri urusan dalaman negara lain, namun krisis Rohingya di Myanmar seolah-olah menjadi isu sensitif untuk dibincangkan.Katanya, pelarian Rohingya di Malaysia menjadi polemik dengan jumlah yang mencecah ratusan ribu orang."Kalau boleh kita rapatkan hubungan bukan hanya di antara warga Malaysia dan Indonesia, tetapi antara wartawan yang memainkan peranan penting untuk saling bercerita antara satu sama lain, supaya kita boleh membaca (mengenainya)," tambahnya.

(Fahmi Fadzil ketika dalam wawancara bersama media Indonesia secara dalam talian sempena sambutan Hari PERS Nasional (HPN) yang akan disambut di Medan, Sumatera Utara, Khamis ini/FOTO Facebook Fahmi Fadzil)

Fahmi turut menyentuh cabaran media dalam era kebangkitan teknologi yang menyaksikan media sosial menjadi sumber penting penyaluran maklumat dan berita palsu.Sementara itu, mengenai hubungan Malaysia-Indonesia, Fahmi percaya Ikatan Setiakawan Wartawan Malaysia-Indonesia (ISWAMI) mampu memainkan peranan lebih besar dalam mengeratkan hubungan dua negara serumpun itu.Tambahnya, beberapa program akan dirancang termasuk pertukaran wartawan bagi tempoh tertentu.Ia untuk meningkatkan interaksi wartawan dan mendalami situasi di dua-kedua negara serumpun.Terdahulu, Fahmi memohon maaf tidak dapat memenuhi undangan hadir ke sambutan HPN kerana akan berada di Boracay, Philippines untuk ASEAN Digital Ministers' Meetings.Beliau turut menyampaikan komitmen akan berkunjung ke Indonesia pada masa depan.


Banjir: Enam PPS dibuka di Pahang, mangsa di Johor menurun, Sabah pulih

KUALA LUMPUR, 6 Februari - Situasi banjir pada petang ini menyaksikan Pahang kembali terjejas manakala Johor menunjukkan perkembangan positif dan keadaan di Sabah pulih sepenuhnya. Di PAHANG, hujan lebat berterusan sejak malam tadi menyebabkan beberapa kawasan di Kuantan dinaiki air seterusnya enam pusat pemindahan sementara (PPS) dibuka hari ini. Sekretariat Jawatankuasa Pengurusan Bencana Negeri (JPBN) Pahang melaporkan seramai 1,310 orang daripada 342 keluarga ditempatkan di PPS terlibat dengan mangsa paling ramai di PPS Dewan Dato' Manan iaitu 560 orang. PPS lain ialah PPS Wisma Belia dengan 300 orang, PPS Dewan Orang Ramai Taman Tas (220), PPS Dewan Orang Ramai Sri Mahkota (143), PPS Dewan Orang Ramai Sri Damai (57) dan PPS Dewan Orang Ramai Jaya Gading (30). Laman web publicinfobanjir.water.gov.my Jabatan Pengairan dan Saliran (JPS) melaporkan Sungai Kuantan di Bukit Kenau dan Sungai Belat di Sri Damai, Kuantan melebihi paras bahaya. Jabatan Meteorologi (MetMalaysia) pula meramalkan Kuantan mengalami hujan lebat sepanjang hari sehingga esok.Pekan Sungai Lembing di sini, dilanda banjir kilat selama hampir 10 jam bermula pukul 4.30 pagi tadi ekoran air Sungai Lembing yang melimpah sehingga ke jalan utama di pekan tersebut.

(Keadaan banjir di Pahang pada hari ini/FOTO RTM)

Sementara itu, di JOHOR, jumlah mangsa terus menurun kepada 355 orang setakat 4 petang ini, berbanding 420 orang pada 8 pagi susulan banjir termenung di daerah Batu Pahat dan Segamat.Menurut JPBN Johor, jumlah mangsa di Batu Pahat adalah seramai 329 orang daripada 90 keluarga yang berlindung di empat PPS manakala Segamat merekodkan 26 orang daripada sembilan keluarga di sebuah PPS. JPBN juga memaklumkan keadaan cuaca di tujuh daerah diramalkan cerah petang ini kecuali Mersing, Pontian dan Kluang yang dijangka mendung.Di SABAH, semua mangsa banjir telah dibenarkan pulang ke rumah masing-masing pada 4 petang tadi dengan PPS terakhir iaitu Dewan Serbaguna Selagon di Beaufort yang sebelum ini menempatkan 46 orang daripada 12 keluarga ditutup. - BERNAMA


Mutu serta kualiti perkhidmatan syarikat telekomunikasi diarah diteliti - Fahmi

KUALA LUMPUR, 6 Februari - Suruhanjaya Komunikasi dan Multimedia Malaysia (MCMC) telah diarahkan meneliti serta menyelesaikan isu berhubung mutu serta kualiti perkhidmatan syarikat telekomunikasi sebelum Jun ini, kata Menteri Komunikasi dan Digital Fahmi Fadzil.Beliau berkata ini kerana perkara itu sentiasa dibangkitkan dan menjadi rungutan orang ramai memandangkan sukar mendapat akses Internet di sesuatu kawasan atau tempat.“Ada isu liputan dalam bangunan kerana beberapa peralatan perlu pasang dalam bangunan (untuk mendapat rangkaian) tetapi apabila berada di luar, pengguna dapat akses tetapi masuk dalam bangunan liputan itu kurang baik... maka, perlu ada kerjasama dalam kalangan syarikat telekomunikasi melalui MCMC, apakah kawasan yang perlu diberi keutamaan.“Masalah (rangkaian) di lebuh raya sering kali mutu perkhidmatan (syarikat telekomunikasi) dibangkitkan orang ramai malah di sesetengah stadium ketika tonton bola sepak, aduan diterima tiada liputan,” katanya kepada pemberita selepas menghadiri Majlis Rumah Terbuka Tahun Baharu Cina Parlimen Lembah Pantai di sini hari ini. Fahmi berkata demikian ketika diminta mengulas mengenai harapan Kementerian Komunikasi dan Digital (KKD) untuk Bajet 2023 yang akan dibentangkan pada 24 Feb ini dan menurut beliau isu kualiti perkhidmatan syarikat telekomunikasi itu antara isu yang mahu diselesaikan secara pukal bagi kepentingan pengguna.

“Bila bab bil (telefon) dibayar lewat (oleh pengguna) akan dipotong tetapi bila mutu perkhidmatan tidak ditepati kemahuan atau tahap yang boleh kita terima namun tiada kesan (kepada syarikat telekomunikasi),” katanya.Selain itu, beliau berkata KKD juga memfokuskan untuk menyelesaikan masalah rangkaian Internet terutama di kawasan berpenduduk tiga peratus iaitu membabitkan kawasan pedalaman dan perkampungan Orang Asli.“Ini merupakan kawasan yang dari segi jaringan gentian bagi kebanyakan syarikat telekomunikasi berasakan kosnya adalah tinggi dan KKD sedang teliti beberapa cara termasuk penggunaan sistem Internet satelit dan beberapa teknologi lain untuk menyelesaikannya.“Ini amat penting kerana bagi saya supaya tiga peratus (kawasan berpenduduk) yang merangkumi 3,000 kawasan dengan jumlah penduduk dari 50 hingga lebih 100 orang ini dilibatkan dalam ekonomi digital,” katanya.Mengenai kenaikan harga sayur, Fahmi yang juga jurucakap kerajaan berkata Menteri Pertanian dan Keterjaminan Makanan Datuk Seri Mohamad Sabu berhasrat untuk mewujudkan satu sistem data raya bagi menangani isu berkenaan.“(Sistem ini) merangkumi apakah stok yang ada, berapakah jumlah bentuk tanaman yang ada di ladang dan apa yang ada di pasaran. Ini akan dapat membantu dari segi perancangan masa panjang dan saya percaya dalam masa terdekat, menteri berkenaan akan teliti isu ini untuk diselesaikan dengan cara terbaik,” katanya. - BERNAMA


PM jelaskan isu peruntukan ahli parlimen Ahad ini

JOHOR BAHRU, 6 Februari- Isu pengurangan peruntukan kepada ahli parlimen tahun ini dijangka antara isu yang akan dibangkitkan semasa sesi pemukiman Ahli Parlimen Kerajaan, 12 Februari ini. Menurut Timbalan Menteri Kewangan I, Datuk Seri Ahmad Maslan, 148 Ahli Parlimen akan terbabit sesi berkenaan yang diadakan sehari sebelum Sidang Dewan Rakyat.  "Yang mana perkara itu boleh dibangkitkan ahli parlimen, telah ada jemputan dan saya salah seorang yang akan hadir pada 12 Februari ini dari tengah hari sampai petang. "Pastinya perkara itu akan dibangkitkan dan kita lihat apa jawapan Perdana Menteri," katanya.

(Timbalan Menteri Kewangan I, Datuk Seri Ahmad Maslan)

Beliau berkata demikian selepas hadir Majlis Dialog Belanjawan 2023 peringkat Johor di Kota Iskandar, Iskandar Puteri. 3 Februari lalu, Perdana Menteri, Datuk Seri Anwar Ibrahim memaklumkan peruntukan pembangunan kepada Ahli Parlimen akan dikurangkan sebagai langkah mengawal kewangan negara. Perkara berkenaan mendapat bantahan beberapa Ahli Parlimen.


Bantu wakil rakyat, rancak pembangunan kawasan masing-masing - Fahmi

KUALA LUMPUR, 6 Februari - Ahli Parlimen Lembah Pantai Fahmi Fadzil menyarankan agar pihak syarikat di sesuatu kawasan Parlimen untuk membantu wakil rakyat mereka dalam usaha merancakkan pembangunan di kawasan masing-masing, beliau mengulas mengenai pengurangan peruntukan setiap Ahli Parlimen.Beliau berkata bagaimanapun langkah membantu Ahli Parlimen itu tidak boleh dijadikan alasan untuk pihak syarikat mendapatkan timbal balas atas apa yang telah diberikan secara sesuka hati."Sekiranya boleh, syarikat-syarikat ambil ikhtiar untuk memahami kawasan sekitar mereka dan apa yang boleh mereka bantu di kawasan lokaliti itu,” kata Ahli Parlimen Lembah Pantai itu.

(Fahmi bercakap kepada pemberita selepas menghadiriMajlis Rumah Terbuka Tahun Baharu Cina Parlimen Lembah Pantai, di sini)

Pada Jumaat lepas, dilaporkan Perdana Menteri Datuk Seri Anwar Ibrahim yang juga Menteri Kewangan mengesahkan terdapat pengurangan peruntukan pembangunan Ahli Parlimen daripada RM3.8 juta kepada RM1.3 juta yang bertujuan untuk mengawal kewangan negara dan akan dilaksanakan secara berperingkat. - BERNAMA


Penambahan lorong laluan lebuh raya di Johor dalam perbincangan - MOF

ISKANDAR PUTERI, 6 Februari- Satu pertemuan bersama pengendali Lebuhraya Utara-Selatan (PLUS) akan dibuat Kementerian Kewangan bagi berbincang mengenai penambahan lorong laluan lebuh raya di Johor. Pertemuan pada minggu ini diadakan bagi membuat susulan dan mendapatkan maklum balas berkenaan permohonan Johor supaya laluan Yong Peng-Skudai ditambah daripada empat kepada enam lorong. Timbalan Menteri Kewangan I, Datuk Seri Ahmad Maslan berkata, permohonan ini dibuat berikutan kesesakan trafik yang berlaku setiap masa dengan pertambahan pengguna dan kenderaan yang luar biasa di Johor. "Kita lihat dari Melaka ke Seremban sudah ada enam lorong, dari Seremban ke Kuala Lumpur sudah ada lapan lorong. Tetapi tiba ke negeri Johor hanya ada empat lorong, sedangkan Johor memberikan sumbangan cukup besar kepada kekayaan negara, pendapatan negara," katanya.

Beliau berkata demikian kepada pemberita selepas Majlis Dialog Belanjawan 2023 peringkat Johor di Kota Iskandar, di sini.  Tambah beliau, perbincangan ini akan memberi pemberat kepada cadangan yang sudah lama dibuat oleh Johor, mengenai kaedah pelaksanaannya untuk direalisasikan.


Lawatan sulung PM dijangka sentuh isu selatan Thailand

(Dr Azmi Hassan berpandangan, Perdana Menteri mempunyai kredibiliti dan kepercayaan pihak terlibat untuk membantu proses damai)

KUALA LUMPUR, 6 Februari- Lawatan sulung Perdana Menteri, Datuk Seri Anwar Ibrahim ke Thailand dijangka menyentuh isu kemelut keamanan di selatan negara itu.Penganalisis politik, Dr Azmi Hassan berpandangan, Perdana Menteri mempunyai kredibiliti dan kepercayaan pihak terlibat untuk membantu proses damai.Katanya Anwar mempunyai hubungan rapat dan menunjukkan minat tentang apa yang berlaku di selatan Thailand."Memerlukan perantara yang menjadi kepercayaan puak pemisah dan Bangkok.. mempunyai kaitan rapat apa yang berlaku di selatan Thailand," kata Azmi ketika dihubungi RTM. Tambah beliau, lawatan peribadi Anwar sebelum menjadi Perdana Menteri juga adalah bukti kesungguhan beliau untuk membantu menyelesaikan perkara itu.Malaysia sebelum ini berperanan sebagai fasilitator bagi dialog proses damai kepada konflik yang meletus pada Januari 2004 di wilayah selatan Thai di Narathiwat, Yala, Pattani dan sebahagian Songkhla.

(Lawatan sulung Perdana Menteri dijangka sentuh isu selatan Thailand)


Zahid, Fadillah ucap selamat menyambut Hari Thaipusam

KUALA LUMPUR, 5 Februari - Sambutan Thaipusam yang diraikan oleh penganut agama Hindu hari ini diharap mampu menjadi cerminan masyarakat Malaysia Madani.Ia selari dengan sikap keterbukaan dan saling hormat menghormati yang diamalkan masyarakat pelbagai kaum di negara ini.Timbalan Perdana Menteri, Datuk Sri Zahid Hamidi dalam hantaran di laman Facebooknya berkata sambutan secara sederhana serta meraikan kemeriahan ini dengan penuh harmoni harus dilakukan dalam memastikan sambutan kali ini lancar.Beliau yang mewakili seluruh keluarga besar Kementerian Desa dan Wilayah (KDW) turut mengucapkan selamat menyambut Hari Thaipusam kepada semua khususnya penganut agama Hindu di negara ini.

(Penganut-penganut Hindu menaiki 272 anak tangga Kuil Sri Subramaniar Swamy, Batu Caves bagi menunaikan upacara keagamaan sempena perayaan Thaipusam hari ini/ Foto BERNAMA)

Sementara itu, Timbalan Perdana Menteri merangkap Menteri Perladangan dan Komoditi Datuk Seri Fadillah Yusof turut mengucapkan selamat menyambut Hari Thaipusam kepada rakyat Malaysia beragama Hindu.Dalam catatan di Twitter, beliau berharap supaya rakyat terus memelihara perpaduan, keharmonian dan menanamkan sifat saling menghormati, yang menjadi teras kemakmuran serta kesejahteraan negara tercinta.


PM akan adakan pertemuan dengan jawatankuasa kuil penganut Hindu

BATU CAVES, 5 Februari- Perdana Menteri, Datuk Seri Anwar Ibrahim akan mengadakan pertemuan dengan semua wakil jawatankuasa kuil penganut Hindu seluruh negara dalam masa terdekat.Perkara tersebut dimaklumkan Menteri Sumber Manusia, V.Sivakumar yang hadir pada Sambutan Hari Thaipusam di Kuil Sri Subramaniyar Swami, di sini, hari ini.Beliau turut memaklumkan Perdana Menteri tidak dapat hadir ke sambutan tersebut berikutan kurang sihat dan perlu mendapatkan rawatan di hospital."Perjumpaan itu oleh kerana beliau tidak dapat datang hari ini maka beliau akan berjumpa dan akan memberikan amanat beliau. "Intipatinya saya kurang pasti tetapi ia adalah satu tindakan yang membolehkan beliau berjumpa dengan semua pengerusi dan jawatankuasa-jawatankuasa kuil dan beliau akan beritahu apa hasrat beliau kepada mereka," katanya ketika ditemui media, di sini, hari ini.

Mengulas mengenai sambutan Thaipusam pada tahun ini, beliau berkata sambutan kali ini diraikan dengan lebih meriah selepas negara dilanda pandemik COVID-19.Bagaimanapun, beliau tetap mengingatkan semua penganut Hindu untuk menjaga kesihatan dan keselamatan masing-masing ketika datang ke kuil selain memastikan kebersihan persekitaran kuil dan jalan-jalan berdekatan terjaga.


Pakej Internet Perpaduan: Syarikat telekomunikasi boleh tawar harga lebih murah

KUALA LUMPUR, 5 Februari- Semua syarikat telekomunikasi dialu-alukan untuk menawarkan Pakej Perpaduan Jalur Lebar yang terbaik kepada pengguna.Jelas Menteri Komunikasi dan Digital (KKD) Fahmi Fadzil, ia termasuk kriteria pelanggan sasaran selain daripada kelompok B40.

"Fokusnya adalah untuk kelompok B40 tapi sekiranya syarikat-syarikat telekomunikasi merasakan ada manfaat untuk golongan M40 terutama sekali bawah M40, terpulang kepada syarikat masing-masing.

"Sekiranya ada syarikat yang tawar lebih rendah saya alu-alukan macam contoh pakej TM RM69 dengan kelajuan 30mbps manakala TIME RM69 dengan kelajuan 100mbps," katanya.

Selain itu, KKD juga akan menyediakan pangkalan data kepada penyedia perkhidmatan jalur lebar untuk mengenal pasti golongan yang layak mendapat manfaat itu.

(Menteri Komunikasi dan Digital (KKD), Fahmi Fadzil)

Beliau berkata demikian semasa menghadiri Majlis Rahmah Mesra dan Gotong Royong di Dewan Serbaguna Residensi Suria Pantai.Pada majlis itu, Fahmi turut meluluskan peruntukan sebanyak RM20,000 bagi pemasangan kamera litar tertutup di residensi berkenaan selain mengambil maklum isu-isu berbangkit penduduk setempat.


Agong, Permaisuri zahir ucapan selamat menyambut Chap Goh Mei

KUALA LUMPUR, 5 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat menyambut Chap Goh Mei kepada masyarakat Cina di negara ini. Menerusi catatan di Facebook Istana Negara, Seri Paduka berdua berharap perayaan itu akan membawa keceriaan, kesejahteraan dan keamanan kepada yang menyambutnya.

Chap Goh Mei disambut pada hari ke-15 pada bulan pertama mengikut kalendar masyarakat Cina menandakan hari terakhir perayaan Tahun Baharu Cina.


PM ucap Selamat Hari Thaipusam kepada penganut Hindu

KUALA LUMPUR, 5 Februari- Perdana Menteri, Datuk Seri Anwar Ibrahim mengucapkan selamat menyambut perayaan Thaipusam kepada seluruh penganut dan masyarakat beragama Hindu di negara ini. Anwar berkata perayaan serta budaya yang pelbagai di Malaysia adalah hujah ampuh untuk masyarakat Malaysia saling kenal dan membina persefahaman tatanan negara bangsa yang majmuk.“Mari bersama kita mengukuh perpaduan dan kerukunan demi pertiwi tercinta,” katanya menerusi catatan di Facebooknya hari ini.Masyarakat Hindu menyambut perayaan Thaipusam pada hari ini dengan membanjiri kuil-kuil utama di ibu negara dan beberapa bandar raya di seluruh negara.

(Perdana Menteri, Datuk Seri Anwar Ibrahim)

Thaipusam ialah perayaan yang disambut pada bulan 'Thai', iaitu bulan ke-10 dalam kalendar Tamil, bagi memperingati peristiwa Dewi Parvati memberikan lembing suci kepada anak lelakinya Dewa Murugan bagi menghapuskan kuasa jahat, Soorapadman dan mengembalikan kemakmuran serta kesejahteraan manusia.


Fahmi ucap Selamat Hari Thaipusam kepada penganut Hindu

KUALA LUMPUR, 5 Februari- Menteri Komunikasi dan Digital Fahmi Fadzil mengucapkan Selamat Hari Thaipusam kepada seluruh penganut Hindu yang menyambut perayaan itu. “Semoga semangat Malaysia Madani mampu mengeratkan lagi hubungan antara semua kaum dan agama di Malaysia,” katanya dalam hantaran di Facebook. Dijangkakan lebih 300,000 pengunjung berada di Batu Caves sempena perayaan Thaipusam bermula petang semalam hingga hari ini, menurut Pemangku Ketua Polis Selangor Datuk S. Sasikala Devi.

(Menteri Komunikasi dan Digital Fahmi Fadzil)

Thaipusam yang dirai pada bulan ‘Thai’, bulan ke-10 dalam kalendar Tamil, disambut penganut agama Hindu sempena memperingati kelahiran Dewa Murugan.


Anggota ASEAN mahu wujud kerjasama baik dengan pelbagai negara dan blok

KUALA LUMPUR, 4 Februari - Agenda kerjasama yang adil dengan mana-mana blok, isu Myanmar, kestabilan rantau dan Islamofobia antara fokus perbincangan Pemukiman Menteri-menteri Luar ASEAN. Menteri Luar, Datuk Seri Dr Zambry Abdul Kadir memaklumkan anggota ASEAN ingin mewujudkan kerjasama yang baik dengan pelbagai negara dan blok, berupaya meningkatkan perdagangan serta menjadi platfom dalam menyelesaikan sebarang masalah.ASEAN, katanya sentiasa menekankan bentuk kerjasama berdasarkan prinsip adil dan saksama yang dapat memberi kebaikan kepada kedua-dua pihak. Hubungan baik yang sedia terjalin dapat dikekalkan tanpa unsur diskriminatif ataupun meletakkan syarat tertentu kepada ASEAN.

Beliau menegaskan pelaksanaan keputusan oleh Kesatuan Eropah menghalang kemasukkan keluaran komoditi dari rantau ini ke pasaran mereka dengan pelbagai halangan dan alasan kurang disenangi ASEAN.Mengenai Myanmar pula beliau berkata, ASEAN turut berharap proses rundingan yang inklusif dapat dijalankan di Myanmar bagi mengembalikan semula demokrasi.Mesyurat yang dipengerusikan Menteri Luar Indonesia Retno Marsudi, sepakat untuk memastikan rantau ASEAN bebas daripada pertelingkahan dan ancaman ‘kuasa besar’.


Malaysia-Singapura rangka kerjasama tangani isu penipuan dalam talian

KUALA LUMPUR, 4 Februari - Malaysia dan Singapura sedang merangka kerjasama perkongsian maklumat dan kepakaran serta amalan terbaik dalam menangani isu penipuan dalam talian (online scam) secara lebih berkesan, kata Menteri Komunikasi dan Digital Fahmi Fadzil.Beliau berkata mesyuarat dua hala bersama rakan sejawatnya dari Singapura, Josephine Teo, di sini, turut membincangkan kerjasama untuk mengoptimumkan penggunaan data sebagai sumber komoditi yang berharga dalam pertumbuhan ekonomi digital negara.“(Mesyuarat) membincangkan dengan lebih mendalam hala tuju kerjasama Malaysia dan Singapura dalam bidang perlindungan data peribadi, keselamatan siber dan ekonomi digital selain bidang komunikasi,” katanya dalam kenyataan media selepas mesyuarat dengan Menteri Perhubungan dan Penerangan Singapura itu.Menurut Fahmi, Malaysia dan Singapura baru sahaja memperbaharui kerjasama dalam bidang perlindungan data peribadi, keselamatan siber dan ekonomi digital melalui pemeteraian Memorandum Persefahaman (MoU) pada 30 Januari lepas di negara jiran itu.Ia sekali gus menyediakan platform kepada agensi-agensi di kedua-dua negara memulakan kerjasama yang lebih mendalam dalam bidang perlindungan data peribadi, keselamatan siber dan ekonomi digital, katanya.

Fahmi turut mengalu-alukan kesudian Teo serta delegasinya untuk menghadiri konsert Muzika Ekstravaganza yang dihoskan oleh Malaysia malam ini. “Konsert anjuran bersama Radio Televisyen Malaysia (RTM) dan MediaCorp Suria Singapura ini merupakan konsert kali ke-14 yang bermatlamat untuk menaikkan taraf industri muzik kedua-dua negara menerusi pertukaran kepakaran dan pengalaman serta penggunaan teknologi, selain memberi pendedahan kepada budaya kerja antara kedua-dua stesen penyiar,” kata Fahmi.Turut serta dalam sesi mesyuarat itu ialah Pesuruhjaya Tinggi Singapura ke Malaysia, Vanu Gopala Menon, Ketua Setiausaha Kementerian Komunikasi Malaysia dan Digital, Datuk Seri Mohammad Mentek, Setiausaha Tetap Kementerian Perhubungan dan Penerangan Singapura, Joseph Leong, Pengerusi Interim Suruhanjaya Komunikasi dan Multimedia Malaysia (SKMM), Datuk Muhammad Azmi Mohd Zain, Ketua Pegawai Eksekutif Perbadanan Ekonomi Digital Malaysia (MDEC) Mahadhir Aziz, Ketua Pegawai Eksekutif CyberSecurity Malaysia (CSM), dan Datuk Dr Amirudin Abdul Wahab. - BERNAMA


Kafe Rahmah bakal diwujudkan di IPTA

JOHOR BAHRU, 4 Februari - Kementerian Perdagangan Dalam Negeri dan Kos Sara Hidup (KPDN) serta Kementerian Pengajian Tinggi (KPT) bersetuju untuk mewujudkan Kafe Rahmah, sebagai usaha membantu mahasiwa golongan B40 membeli makanan dengan harga berpatutan.  Sebagai permulaan, pelaksanaannya melibatkan 20 Institusi Pengajian Tinggi Awam (IPTA) di sekitar Lembah Klang yang dijangka dilancarkan selepas Aidilfitri pada April tahun ini.  Menterinya, Datuk Seri Salahuddin Ayub berkata beliau sudah menghubungi Menteri Pengajian Tinggi, Datuk Seri Mohamed Khaled Nordin dan bersetuju untuk bersama-sama menyelaras program tersebut.  "Tetapi oleh kerana ia melibatkan dua kementerian, jelas di pihak yang menyediakan tempat atau premis bawah bidang kuasa pengajian tinggi, di peringkat sediakan menu dan bekalan makanan di pihak KPDN kedua-dua kementerian telah bersetuju pegawai tinggi menyelaras program tersebut," kata Salahuddin di sini.

(Salahuddin bercakap dalam sidang media selepas merasmikanMenu Rahmah di restoran Samballana Bandar Dato Onn, di sini)

Inisiatif ini akan diperluas dari semasa ke semasa serta ke Institusi Pengajian Tinggi Swasta (IPTS) yang berminat.  Sementara itu, KPDN akan mengadakan sesi libat urus dengan jenama-jenama rangkaian makanan segera dan pengusaha restoran makanan Cina yang mahu terlibat menjual Menu Rahmah.


Peruntukan tambahan kepada KUSKOP, perkasa keusahawanan dan koperasi

IPOH, 4 Februari - Menjelang Belanjawan 2023 yang akan dibentangkan 24 Februari ini, Kementerian Pembangunan Usahawan dan Koperasi (KUSKOP) optimis peruntukan tambahan dapat disalurkan kepada kementerian itu bagi memperkasakan sektor keusahawanan dan koperasi di negara ini.  Menterinya, Datuk Ewon Benedick berkata pihaknya mengemukakan cadangan awal kepada Kementerian Kewangan berjumlah RM666 juta bajet khusus bagi program pembangunan dan yakin ia akan diluluskan.  Jelas beliau, selain program sedia ada melibatkan agensi bawah kementerian berkenaan, program baharu turut dirangka bagi tahun ini antaranya program pembangunan perusahaan sosial, program pembangunan untuk penjaja dan peniaga kecil, dan program usahawan siswazah.  "Saya amat yakin berasaskan pada sesi libat urus kementerian saya dengan Kementerian Kewangan, cadangan-cadangan bajet yang kita perlukan itu telah diambil peduli dan mudah-mudahan dimasukkan dalam belanjawan ini supaya mudah kementerian saya dan agensi-agensi saya melaksanakan program yang telah dirancang sepanjang tahun ini," kata Ewon di sini. Sebanyak 185 program atau projek dicadangkan untuk dilaksanakan kementerian itu serta agensi di bawahnya sepanjang tahun ini termasuk beberapa cadangan baharu yang bersesuaian dengan agenda Madani cetusan Perdana Menteri, Datuk Seri Anwar Ibrahim.

(Ewon bercakap kepada pemberita pada Majlis Sesi Sembang Santai bersamaMasyarakat Orang Asli Perak di Pusat Kecemerlangan Orang Asli Perakdi Kampung Kerawat, Simpang Pulai, di sini)


MITI rancakkan pelaburan, industri di Kedah

ALOR SETAR, 4 Februari- Kementerian Perdagangan Antarabangsa dan Industri (MITI) akan bekerjasama dengan Kerajaan Negeri Kedah bagi merancakkan pelaburan dan industri di negeri itu.Ia termasuk memakmurkan program “Negara Madani” di Kedah.Perkara itu dibincangkan semasa kunjungan hormat Menteri MITI, Tengku Datuk Seri Zafrul Tengku Abdul Aziz ke atas Menteri Besar Kedah, Datuk Seri Muhammad Sanusi Md Nor di kediaman rasmi Menteri Besar di Seri Mentaloon, di sini.Tengku Datuk Seri Zafrul berharap kunjungan tersebut dapat mengeratkan silaturrahim antara MITI dan Kerajaan Negeri Kedah dalam memakmurkan sektor pelaburan dan industri negara.

Tengku Datuk Seri Zafrul Tengku Abdul Aziz swafoto bersama Datuk Seri Muhammad Sanusi Md Nor

Kunjungan tersebut merupakan sebahagian daripada lawatannya untuk bertemu beberapa pihak industri di negeri itu.Ia juga merupakan lawatan pertama beliau sebagai Menteri MITI ke Kedah.


Kerajaan kurangkan elaun pembangunan Ahli Parlimen - PM

PORT DICKSON, 3 Februari- Peruntukan tahunan untuk Ahli Parlimen dikurangkan lebih 65% iaitu daripada RM3.8 juta kepada RM1.3 juta pada tahun ini.Perdana Menteri, Datuk Seri Anwar Ibrahim ketika mengesahkan perkara itu berkata, pengurangan elaun yang bertujuan untuk mengawal kewangan negara itu akan dilaksana secara berperingkat. Beliau berkata, pengurangan peruntukan itu melibatkan elaun pembangunan dan akan diselaraskan dengan Pejabat Daerah dan Tanah serta Pegawai Kemajuan Negeri yang disalurkan secara berperingkat mengikut keperluan sebagai langkah mengawal aliran kewangan negara. Jelasnya, ia termasuk untuk projek yang mendesak seperti pembaikan jalan yang rosak dan mendalamkan sungai. Tambah beliau, jumlah peruntukan itu akan dinilai semula apabila keadaan ekonomi negara bertambah baik pada masa akan datang. Beliau berkata demikian ketika ditemui media selepas meluangkan masa makan tengah hari di sini yang turut diiringi oleh Menteri Pertahanan, Datuk Seri Mohamad Hasan dan Menteri Besar Negeri Sembilan, Datuk Seri Aminuddin Harun.

(Perdana Menteri, Datuk Seri Anwar Ibrahim)

Perdana Menteri sempat meluangkan masa selama kira-kira 40 minit menjamu selera dan beramah mesra dengan masyarakat setempat.Beliau kemudiannya menunaikan solat Jumaat bersama 1,500 jemaah di Masjid Qariah Bagan Pinang.


APM mohon kerajaan pertimbang 1,501 jawatan kontrak

KUALA LUMPUR, 3 Februari - Angkatan Pertahanan Awam Malaysia (APM) memohon agar kerajaan mempertimbangkan penambahan 1,501 jawatan kontrak di seluruh negara bagi melengkapkan keperluan penugasan agensi berkenaan.Ketua Pesuruhjaya APM Aminurrahim Mohamed berkata ketika ini, APM mempunyai kekuatan kira-kira 10,500 anggota termasuk sukarelawan.Beliau berkata penambahan itu perlu dibuat kerana rakyat Malaysia memiliki pengetahuan yang luas dan berjiwa besar untuk menjadi anggota APM."APM memiliki seksyen yang membenarkan bantuan pegawai-pegawai APM seperti pegawai kehormat, bersekutu dan sukarelawan membantu operasi menyelamat,” katanya kepada Bernama pada Majlis Perpaduan Sambutan Tahun Baharu Cina Dekad Platinum APM 2023 di Ibu Pejabat APM Kuala Lumpur di sini, malam Khamis.Sementara itu, beliau berkata APM telah menyerahkan laporan penuh penugasan pegawai dan anggota dalam insiden tanah runtuh di Batang Kali pada 16 Dis tahun lepas.Aminurrahim berkata laporan berkenaan merangkumi nisbah atur gerak komponen APM sewaktu insiden itu untuk semakan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali.

(Ketua Pesuruhjaya APM, Aminurrahim Mohamed berucap pada Majlis Perpaduan Sambutan Tahun Baharu Cina Dekad Platinum APM 2023 di Pejabat Daerah Pertahanan Awam KL pada Khamis/FOTO BERNAMA)

Beliau berkata ketika insiden tanah runtuh itu, APM mengatur gerak anggota penyelamat mengikut nisbah keanggotaan yang terkandung dalam Dokumen Dekad Platinum Pertahanan Awam (DPPA) 2022-2032.Menurutnya, nisbah itu melibatkan seorang pegawai tetap, dua pegawai bersekutu dan 60 komuniti.“Semakan itu akan menentukan kos pengoperasian yang dapat dijimatkan kerajaan berbanding mengerahkan pegawai dan anggota berjawatan tetap,” katanya.DPPA 2022-2032 yang dilancarkan pada 12 Okt tahun lepas, mampu memacu hala tuju APM dalam tempoh 10 tahun akan datang. DPPA diperkenalkan bertujuan memperkukuh lagi perkhidmatan APM.Tragedi tanah runtuh yang berlaku pada 2.42 pagi, 16 Dis di tapak perkhemahan Father's Organic Farm, Gohtong Jaya itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan terbabit dalam kejadian itu. - BERNAMA


Dr Zaliha wanita pertama Menteri Kesihatan pengerusi Mesyuarat Lembaga Eksekutif WHO di Geneva

KUALA LUMPUR, 3 Februari - Menteri Kesihatan (KKM), Dr Zaliha Mustafa diberi penghormatan untuk mempengerusikan Mesyuarat Lembaga Eksekutif Pertubuhan Kesihatan Sedunia (WHO) ke-152 di Geneva, Switzerland pada Khamis.Ia mengenai pembasmian poliomielitis, iaitu sejenis penyakit yang menyebabkan kelumpuhan."Sebagai satu penghormatan bagi saya untuk mempengerusikan mesyuarat Lembaga Eksekutif WHO ke-152, yang mana kami membincangkan usaha global mengenai pembasmian poliomyelitis," katanya menerusi perkongsian di Twitter pada Khamis.Menteri Kesihatan bersama delegasi menghadiri mesyuarat berkenaan bermula Isnin lalu hingga 7 Febuari depan.Ini merupakan lawatan rasmi pertama Ahli Parlimen Sekijang ini ke luar negara.Dalam pada itu, Ketua Pengarah Tan Sri Dr Noor Hisham Abdullah melalui Twitter berkata ini merupakan kali pertama dalam sejarah Menteri KKM Dr Zaliha mempengerusikan mesyuarat Lembaga Eksekutif WHO ke-152.

Malaysia telah dilantik sebagai ahli Lembaga Eksekutif WHO mewakili rantau Pasifik Barat bagi tempoh tiga tahun bermula Mei 2021 hingga Mei 2024.Dr Zaliha Mustafa dilantik menerajui Kementerian Kesihatan dalam Kabinet diterajui Datuk Seri Anwar Ibrahim.Dr Zaliha yang pernah menjadi Setiausaha Politik Datin Seri Dr Wan Azizah Ismail, dikurniakan empat cahaya mata hasil perkongsian hidup dengan suaminya, Dr Ahmad Azlan.


GLIC-GLC: PM gesa semua pihak ganding bahu realisasi pembangunan Malaysia Madani

(Perdana Menteri Datuk Seri Anwar Ibrahim berbincang dengan GLIC  dan GLCberhubung Belanjawan 2023 di Kementerian Kewangan, petang Khamis/FOTO Facebook Anwar Ibrahim)

KUALA LUMPUR, 3 Februari -Perdana Menteri Datuk Seri Anwar Ibrahim menekankan bahawa Syarikat pelaburan berkaitan kerajaan (GLIC) dan syarikat berkaitan kerajaan (GLC) berperanan dalam menyumbang dan merealisasikan pembangunan Malaysia Madani.Anwar menerusi catatan di Facebooknya malam tadi berkata, perkara itu diberi penekanan ketika mengadakan perbincangan dengan GLIC berhubung Belanjawan 2023 di Kementerian Kewangan, petang Khamis.Katanya, semua pihak perlu berganding bahu dalam memacu pembaharuan ke arah Malaysia Madani pada Belanjawan 2023 yang akan dibentang hujung bulan ini.“Selaras dengan elemen mampan dalam pendekatan Madani, perbincangan merangkumi komitmen GLIC dan GLC untuk meningkatkan kemampanan industri sawit serta memacu tenaga boleh diperbaharui,” katanya.

(Perdana Menteri Datuk Seri Anwar Ibrahim berbincang dengan GLIC  dan GLC berhubung Belanjawan 2023 di Kementerian Kewangan, petang Khamis/FOTO Facebook Anwar Ibrahim)

Tambah Perdana Menteri, GLIC dan GLC mempunyai peranan khusus menyokong agenda pembangunan negara, terutamanya dalam memangkin pelaburan bagi sektor pertumbuhan baharu, menyokong pembangunan modal insan terutamanya penggajian siswazah baharu dan melaksanakan tanggungjawab sosial korporat.“Saya juga mengarahkan GLIC dan GLC, sebagai majikan dan perniagaan yang bertanggungjawab, untuk memastikan penyediaan pekerjaan yang bermaruah, pembangunan vendor dan PKS (perusahaan kecil dan sederhana) tempatan serta menyumbang kepada program kemasyarakatan, terutamanya program pembasmian kemiskinan," katanya lagi.Beliau berkata ia adalah selaras dengan elemen ihsan dalam pendekatan Madani.Anwar yang juga Menteri Kewangan dijadual membentangkan Belanjawan 2023 di Dewan Rakyat pada 24 Februari ini.


Kejadian kepala air: JBPM Kelantan kenal pasti lokasi peranginan berisiko

KOTA BHARU, 2 Februari- Hampir 10 lokasi peranginan serta perkelahan di Kelantan, dikenal pasti berisiko berlakunya kejadian kepala air.  Pengarah Jabatan Bomba dan Penyelamat Malaysia (JBPM) Negeri, Zainal Madasin berkata antara lokasinya, Air Terjun Gunung Stong, Kuala Krai dan kawasan peranginan di daerah Jeli. Justeru, sebagai persediaan beliau berkata pihaknya akan melaksanakan pemantauan setiap hari di lokasi-lokasi terbabit. "Kalau yang di pantai saya nyatakan tadi Bachok, mereka ke arah pantai ataupun kebakaran tapi Dabong dan juga Jeli dan Kemahang dia akan dipantau kawasan itu, lagi-lagi sekarang dia telah dibuka kepada pelancong. Di bukit Stong ini kita lagi proaktif berada di sana untuk memantau" katanya.

Beliau berkata demikian pada sidang media selepas majlis Perbarisan Tahunan JBPM Negeri Kelantan di Tunjong, Kota Bharu.Zainal turut menasihatkan orang ramai yang ingin menjalankan aktiviti di kawasan berisiko agar sentiasa berwaspada serta merujuk laporan cuaca harian bagi mengelak sebarang insiden tidak diingini.


FCoEE terajui pendidikan digital di Perlis

(Tuanku Syed Faizuddin dan Tuanku Hajah Lailatul pada Majlis Appresiasi Akar Tunjang Kemenjadian Murid Tahun 2022 /FB Pejabat Menteri Besar Perlis)

KANGAR, 2 Februari- Faizuddin Center of Educational Excellence (FCoEE) menjadi peneraju pendidikan digital di Perlis, dalam usaha melahirkan murid yang mempunyai mentaliti kelas pertama dalam segala tindakan.Raja Muda Perlis, Tuanku Syed Faizuddin Putra Jamalullail bertitah usaha itu dilakukan menerusi Program Digitalisasi Jamalullail dan FCoEE."Sistem pendidikan negara sentiasa mempunyai ruang dan peluang untuk ditambah baik agar dapat kekal relevan untuk para pelajar, selari dengan peredaran masa kini," titah baginda.Baginda bertitah demikian ketika berangkat merasmikan Majlis Appresiasi Akar Tunjang Kemenjadian Murid Tahun 2022 anjuran Jabatan Pendidikan Negeri Perlis di Kangar. Turut berkenan hadir, Raja Puan Muda Perlis, Tuanku Hajah Lailatul Shahril Akashah Khalil.Sementara itu, Pengarah Jabatan Pendidikan Negeri, Naharudeen Othman berkata, Program Kemenjadian Murid turut memberi peluang penyertaan kepada lebih ramai murid mencipta pelbagai kejayaan di peringkat negeri, kebangsaan dan antarabangsa. "Ini sebenarnya memberikan lebih ruang dan peluangkepada para pelajar kita bukan sahaja kepada kumpulan yang berada di hadapan, tetapi juga kumpulan sederhana dan kumpulan yang kita katakanhalus, harapan lulus. Saya juga melihat bahawa sekolah sekolah juga telah mula percaya akan pendekatan secara 'hand on' ini atau secara 'fast learning' ," katanya.

(Pengarah Jabatan Pendidikan Negeri, Naharudeen Othman)


Parkir tambahan HSI dibuka hari ini - MB Johor

JOHOR BAHRU, 2 Februari- Ruang parkir tambahan di Hospital Sultan Ismail (HSI) , Johor Bahru akan dibuka bermula hari ini.Perkara itu dimaklumkan Menteri Besar Johor, Datuk Onn Hafiz Ghazi menerusi satu hantaran di Facebook hari ini.Beliau berharap agar kemudahan itu dapat mengurangkan keadaan kesesakan kenderaan di hospital berkenaan yang sering menjadi rungutan selama ini. "Yakinlah bahawa kerajaan negeri akan sentiasa berusaha yang termampu untuk membantu Kementerian Kesihatan (KKM) dalam meningkatkan mutu perkhidmatan, bukan sahaja dari sudut rawatan kesihatan tetapi juga dari sudut penambahbaikan infrastuktur, demi kesejahteraan Bangsa Johor, " katanya.Onn Hafiz turut menzahirkan penghargaan kepada Pengerusi Jawatankuasa Kesihatan dan Perpaduan negeri Ling Tian Soon, Pengarah Kesihatan negeri Datuk Dr Aman Rabu dan Pengarah Jabatan Kerja Raya negeri Abu Bakar Abd Aziz. Pada Ogos lepas, kerajaan Johor mengumumkan peruntukan sejumlah RM500,000 bagi kerja-kerja menaik taraf kawasan tempat letak kenderaan di HSI.Selain itu, kerajaan negeri turut mengumumkan peruntukan RM95,000 bagi penggantian bumbung polikarbonat dan kerja berkaitan serta RM75,000 bagi kerja pembekalan kerusi berangkai di ruang menunggu.

(Kerja-kerja menaik taraf kawasan tempat letak kenderaan di HSI/ FB ONN HAFIZ GHAZI)


Komposisi satu pertiga kerusi parlimen Sabah, Sarawak perlu sedikit masa

(Datuk Seri Fadillah berkata perkara itu mengambil sedikit masa berikutan beberapa faktor)

KUALA LUMPUR, 1 Januari- Tuntutan komposisi satu pertiga kerusi parlimen Sabah dan Sarawak seperti dalam MA63 kini dalam peringkat perbincangan.

Jelas Timbalan Perdana Menteri, Datuk Seri Fadillah Yusof, perkara itu mengambil sedikit masa berikutan beberapa faktor.

"Proses masih panjang, persetujuan Kabinet dan bawa ke Parlimen. Perlu dua pertiga persetujuan kalau tIdak setuju tidak lulus

"Mungkin 2 hingga 3 tahun. Banyak proses libat urus awam lagi untuk dapat pandangan umum dan sebagainya," kata Fadillah kepada pemberita selepas menghadiri program Bicara Naratif Khas di Angkasapuri di sini.

Tambah beliau, pihaknya akan mengadakan mesyuarat jawatankuasa teknikal secepat mungkin untuk menyelesaikan perkara yang sudah mempunyai keputusan dasar.

Ia termasuklah peruntukan khas dan projek Sabah Sarawak yang bernilai RM50 juta ke bawah.

(Datuk Seri Fadillah berkata komposisi satu pertiga kerusi parlimen Sabah, Sarawak perlu sedikit masa)


Tumpuan kepada program hijau, kebersihan di Kuala Lumpur - Anwar

KUALA LUMPUR, 1 Februari- KUALA LUMPUR, 1 Februari- Kuala Lumpur terkenal megah dengan beberapa mercu tanda tersohor.Sehubungan itu, Perdana Menteri, Datuk Seri Anwar Ibrahim berkata tumpuan kini wajar diberikan kepada program hijau dan kebersihan.Terutamanya, pembinaan warung dan gerai untuk rakyat di peringkat bawahan."Ikhtiar ke arah program hijau, kebersihan dan keindahan...utamanya pembinaan warung dan gerai untuk rakyat di peringkat bawahan. "Dewan Bandaraya Kuala Lumpur (DBKL) telah mengorak langkah pantas dengan mengenal pasti sebagai permulaan 20 warung dan gerai untuk diperindahkan," katanya.

(Kuala Lumpur terkenal megah dengan beberapa mercu tanda tersohor)

Beliau berkata demikian ketika Sembah Ucapan Menjunjung Kasih sempena Istiadat Menghadap dan Istiadat Pengurniaan Darjah Kebesaran, Bintang dan Pingat Wilayah Persekutuan Tahun 2023 di Istana Negara, hari ini.Dalam istiadat sama, Anwar turut menzahirkan penghargaan dan terima kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kerana telah melimpah perkenan kepada 164 individu untuk dikurniakan darjah kebesaran, bintang dan pingat atas khidmat bakti serta jasa yang dicurahkan kepada Wilayah Persekutan dan negara.


Perpaduan kunci masa depan gemilang - YDP Agong

KUALA LUMPUR, 1 Februari - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar rakyat meletakkan perpaduan sebagai kunci kepada masa depan yang gemilang.Baginda bertitah, nilai-nilai murni yang ditunjukkan rakyat adalah asas dan kekuatan negara untuk membentuk sebuah negara yang maju dan disegani.

"Disebalik kesibukan warga kota dengan urusan seharian, beta mendapati masih lagi kukuh sebati nilai nilai murni peradaban, tolenransi dan kemesraan yang merentasi batas sempadan kemajmukan dan kepelbagaian."Maka marilah kita jadikan nilai murni tersebut sebagai asas dan kekuatan untuk membentuk sebuah negara Malaysia yang maju dan disegani. Hentikan segala pertikaian, jauhi perbalahan dan hindari permusuhan," titah baginda sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2023, di Istana Negara.Istiadat tersebut merupakan yang terakhir disempurnakan Al-Sultan Abdullah Ri'ayatuddin Al-Mustafa Billah Shah, yang bersemayam sebagai Yang di-Pertuan Agong ke-16 mulai 31 Januari 2019."Istiadat Pengurniaan Darjah, Bintang dan Pingat Wilayah Persekutuan pada pagi ini adalah merupakan kali terakhir yang dapat beta sempurnakan sebagai Yang di-Pertuan Agong," titah baginda.Al-Sultan Abdullah yang merupakan Sultan Pahang melafaz sumpah memegang jawatan sebagai Yang di-Pertuan Agong pada tarikh berkenaan, setelah dipilih oleh Raja-Raja Melayu pada Mesyuarat Majlis Raja-Raja ke-251 (Khas) di Istana Negara pada 24 Januari 2019 bagi tempoh lima tahun.


Mohamad Sabu dahului senarai penerima pingat Hari Wilayah Persekutuan 2023

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Kebesaran Seri Mahkota Wilayah (SMW) yang membawa gelaran Datuk Seri kepada Menteri Pertanian dan Keterjaminan Makanan, Datuk Seri Mohamad Sabu)

KUALA LUMPUR, 1 Februari - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat menyempurnakan Istiadat Pengurniaan Darjah Kebesaran, Bintang dan Pingat Wilayah Persekutuan 2023 di Istana Negara.Turut berangkat, Raja Permaisuri Agong, Tunku Hajah Azizah Aminah Maimunah Iskandariah.Menteri Pertanian dan Keterjaminan Makanan, Mohamad Sabu mendahului senarai 164 penerima bagi tahun 2023.Beliau dianugerahkan Darjah Kebesaran Seri Mahkota Wilayah (SMW) yang membawa gelaran Datuk Seri.Enam lagi penerima yang dikurniakan SMW, antaranya Timbalan Ketua Setiausaha Kanan Jabatan Perdana Menteri, Datuk Sollehuddin Alyubi Zakaria, Ketua Setiausaha Kementerian Perdagangan Antarabangsa dan Industri, Datuk Seri Isham Ishak dan Duta Besar Malaysia ke Emiriah Arab Bersatu, Datuk Seri Ahmad Fadil Shamsuddin. Seramai 15 penerima dianugerahkan darjah kebesaran Panglima Mahkota Wilayah (PMW) yang membawa gelaran Datuk. Antaranya Setiausaha Bahagian Hal Ehwal Sabah dan Sarawak, Jabatan Perdana Menteri, Datuk Toisin Gantor, Timbalan Ketua Setiausaha (Dasar) Kementerian Pertanian dan Keterjaminan Makanan, Datuk Azah Hanim Ahmad, Ketua Polis Kuala Lumpur, Datuk Azmi Abu Kassim dan Ketua Pengarah Penguat Kuasa Kementerian Perdagangan Dalam Negeri dan Kos Sara Hidup, Datuk Azman Adam.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan bergambar bersama sebahagian para penerima Darjah Kebesaran, Bintang dan Pingat Wilayah Persekutuan 2023 di Istana Negara/ Foto BERNAMA)

Seramai 16 individu dianugerahi Darjah Kebesaran Pangkat Keempat iaitu Johan Mahkota Wilayah (JMW), 19 individu dianugerahi Darjah Kebesaran Pangkat Kelima iaitu Kesatria Mahkota Wilayah (KMW), 15 individu dianugerahi Darjah Kebesaran Pangkat Keenam iaitu Ahli Mahkota Wilayah (AMW) dan 92 individu dianugerahi Darjah Kebesaran Pangkat Ketujuh iaitu Pingat Pangkuan Mahkota Wilayah (PPW).Bagi mengiktiraf sumbangan ahli-ahli sukan serta persatuan sukan negara, Seri Paduka Baginda turut berkenan mengurniakan darjah Panglima Mahkota Wilayah (PMW) serta JMW kepada beberapa atlet dan pengamal sukan. Antaranya bekas pemain bola sepak kebangsaan, Datuk Lim Teong Kim, atlet tenpin boling negara, Datuk Shalin Zulkifli dan Datuk Arivalagan a/l Ponniyah dari Persekutuan Karate Malaysia.Manakala Afrita Ariany Nasril dari Persekutuan Gimnastik Malaysia dikurniakan JMW.Penganugerahan itu adalah pengiktirafan atas khidmat bakti dan sumbangan besar terhadap kemajuan Wilayah Persekutuan. Turut hadir pada istiadat tersebut adalah Perdana Menteri, Datuk Seri Anwar Ibrahim, Timbalan Perdana Menteri, Datuk Seri Dr Ahmad Zahid Hamidi dan Menteri Komunikasi dan Digital, Fahmi Fadzil.


Sasar Wilayah Persekutuan jadi bandar pintar menjelang 2030 - PM

KUALA LUMPUR, 1 Februari- Kerajaaan menyasarkan Wilayah Persekutuan menjadi bandar pintar menjelang 2030.Perdana Menteri, Datuk Seri Anwar Ibrahim berkata agenda pembangunan itu dirangka oleh Wilayah Persekutuan demi masa depan yang mampan, berdaya huni dan pintar."Selari dengan hasrat madani yang turut memberi penekanan kepada aspek kemampanan dengan konsep green city, kota hijau dan kota pintar, patik menyasarkan Wilayah Persekutan menjadi bandar pintar menjelang tahun 2030. "Di samping itu usaha-usaha tebatan banjir akan diteruskan dengan lebih gigih," katanya.

(Perdana Menteri, Datuk Seri Anwar Ibrahim dan isteri Datuk Seri Dr Wan Azizah Wan Ismail hadir pada Istiadat Pengurniaan Darjah Kebesaran, Bintang dan Pingat Wilayah Persekutuan 2023 di Istana Negara hari ini/BERNAMA)

Beliau berkata demikian ketika Sembah Ucapan Menjunjung Kasih sempena Istiadat Menghadap dan Istiadat Pengurniaan Darjah Kebesaran, Bintang dan Pingat Wilayah Persekutuan Tahun 2023 di Istana Negara, hari ini.Tambah Anwar, beberapa program lain sedang diusahakan antaranya Bas Elektrik Kuala Lumpur sebagai bandar perintis rendah karbon. Selain, penambahan pemasangan kamera litar tertutup (CCTV) di ibu negara dan Putrajaya serta WiFi di projek perumahan rakyat dan awam di Labuan.Jelas beliau, berdasarkan kemampanan Wilayah Persekutan yang diukur melalui 79 petunjuk prestasi, ketiga-tiga Wilayah Persekutuan tersebut berjaya mencapai tahap mampan dan cemerlang pada tahun lalu.


Lawatan PM ke Singapura langkah proaktif buka peluang pacu pertumbuhan ekonomi

(Perdana Menteri, Datuk Seri Anwar Ibrahim mengadakan kunjungan hormat kepada Presiden Singapura Halimah Yacob di Istana bersama delegasi Malaysia/FOTO Facebook Anwar Ibrahim)

SINGAPURA, 31 Januari - Usaha memperkukuh serta mempertingkat hubungan kerjasama Malaysia-Singapura dilihat semakin komprehensif dan strategik .  Selesainya lawatan rasmi sehari ke negara itu semalam, Perdana Menteri Datuk Seri Anwar Ibrahim yakin kedua-dua negara akan mempercepat pelaksanaan pelbagai perancangan yang dibincang bersama.  Sekali gus langkah proaktif itu membuka ruang dan peluang bagi memacu pertumbuhan ekonomi dalam suasana politik yang stabil dan hubungan yang lebih akrab.  Lawatan ringkas kurang 24 jam itu turut menyaksikan tiga perjanjian dimeterai Malaysia dan Singapura.  Dua rangka kerja melibatkan kerjasama dalam ekonomi digital serta ekonomi hijau ditandatangani Menteri Perdagangan Antarabangsa dan Industri, Datuk Seri Tengku Zafrul Tengku Abdul Aziz dan rakan sejawatnya, Gan Kim Yong.  Manakala, Menteri Komunikasi dan Digital (KKD), Fahmi Fadzil menandantangani memorandum persefahaman (MoU) bagi mempromosi kerjasama melibatkan Data dan Keselamatan Siber, juga Ekonomi Digital.  Kunjungan Anwar turut menyalurkan bukan sahaja kepentingan negara tetapi rakyat dengan menyuarakan isu kesesakan di pintu sempadan, bekalan air selain isu Pulau Batu Puteh.   Perdana Menteri turut yakin penerokaan bersama Malaysia-Singapura mampu mewujudkan kerjasama baharu dalam bidang keterjaminan makanan.  "Pelbagai isu perlu diberi tumpuan, termasuk isu-isu yang sedang dibincangkan oleh menteri-menteri. Dengan cabaran besar dalam aspek teknologi baharu."Sebagai rakan kongsi, kita mesti seiring ke hadapan, bukan sahaja dalam perdagangan, tambak, pelaburan, Projek Sistem Transit Rapid (RTS) yang perlu dilakukan untuk manfaat rakyat," kata Anwar dalam lawatannya ke Singapura semalam.

(Perdana Menteri Datuk Seri Anwar bersama isterinya Datuk Seri Dr Wan Azizah Wan Ismail menghadiri majlis makan tengah hari rasmi yang dihoskan Perdana Menteri Lee Hsien Loong sebelum menamatkan pertemuan di The Istana, Singapura/FOTO Facebook Anwar Ibrahim)

Bagi Perdana Menteri Singapura, Lee Hsien Loong, Rakyat Singapura-Malaysia mempunyai pertalian kekeluargaan yang mendalam. Perkongsian istimewa itu meliputi pelbagai lapangan termasuk sejarah dan budaya.  Beliau yakin meskipun sudah banyak kerjasama di capai dalam beberapa dasawarsa yang lalu, hubungan yang terjalin boleh ditingkatkan lagi ke tahap tertinggi di bawah kepimpinan Anwar demi manfaat rakyat.  "Kita bekerjasama dalam bidang kesihatan, pendidikan, budaya, rantaian bekalan, kesalinghubungan dan banyak lagi. Singapura sebagai rakan dagang kedua terbesar Malaysia."Singapura juga pelabur asing terbesar Malaysia dengan lebih $56 bilion pelaburan," katanya. Dalam pada itu, Ketua Pegawai Eksekutif, Pusat Polisi dan Hal-Ehwal Ekonomi Malaysia (PEACE), Dr Zokhri Idris berkata pengalaman luas dan latar belakang politik Anwar diyakini berupaya meningkatkan martabat Malaysia sebagai negara tersohor yang dihormati dunia. Bakat PM dalam aspek diplomasi bukan sahaja dilihat dalam lawatan luar negara lain tapi kita lihat kebolehan PM dalam mengemudi internal dalam negara."Ini akan diterjemahkan kepada keharmonian dan dua hala antara malaysia dan negara-negara yang lain dan di sinilah bagaiaman ia nilai tambah diletakkan dalam Malaysia dan Singapura menyelesaikan isu dalam aspek dalam kedua-dua negara," katanya ketika dihubungi RTM. Pertemuan kedua-dua pemimpin sebagai jiran dan kawan rapat mencipta situasi menang-menang dengan faedah ketara untuk rakyat dan ekonomi.  Kejayaan ini merupakan kesinambungan objektif daripada dua misi lawatan Perdana Menteri ke Indonesia dan juga Brunei Darussalam baru-baru ini .


Misi menghantar bantuan makanan, bantu penduduk Pulau Tinggi, Mersing

MERSING, 31 Januari- Agensi Penguatkuasaan Maritim Malaysia, Maritim Malaysia Zon Maritim Mersing, melaksanakan misi menghantar bekalan makanan kepada penduduk Pulau Tinggi, Mersing.  Pengarah Zon Maritim Mersing, Komander Maritim Suhaizan Saadin berkata, Bot Perkasa 44, digerakkan,semalam bagi menghantar 56 bungkusan makanan. Beliau berkata keadaan hujan lebat dan laut bergelora,tidak menghalang pihaknya meneruskan misi, kepada penduduk yang terputus bekalan akibat cuaca buruk.  Ujarnya, bantuan itu demi kelangsungan hidup komuniti maritim tempatan.Misi bantuan disertai 16 pegawai dan anggota pelbagai agensi termasuk Pejabat Daerah Mersing, Angkatan Pertahanan Awam Mersing dan Jabatan Kebajikan Masyarakat Daerah Mersing.

(Pegawai dan anggota pelbagai agensi menghantar bekalan makanan kepada penduduk Pulau Tinggi, Mersing)


Wajah baharu, Balai Polis Pagoh selepas 74 tahun

MUAR, 30 Januari- Sebuah bangunan baharu bercirikan moden dan lebih kukuh dibina bagi menggantikan Balai Polis Pagoh yang berusia 74 tahun.

Pengarah Pengurusan Bukit Aman, Datuk Seri Zaini Jass berkata, pembinaan balai baharu yang menelan kos RM10 juta itu adalah selaras dengan keperluan penduduk berikutan lokasi tersebut semakin pesat membangun."Bangunan Balai Polis Pagoh yang baharu ini terbina hasil dari kesungguhan dan keprihatinan pihak kerajaan terhadap keperluan asas kami, sejajar dengan arus pembangunan masa kini. Pembinaan balai yang bercirikan kontemporari serta berkompetensi tinggi ini akan memudahkan pihak polis menyediakan perkhidmatan 'service delivery' yang lebih berkesan, sekali gus membantu mewujudkan persekitaran selamat.

“Selain itu, taraf ketua balai di sini juga telah dinaik taraf dengan kekuatan seorang inspektor serta 15 anggota,” katanya pada Majlis Perasmian Balai Polis Pagoh.Hadir sama, Timbalan Ketua Polis Johor; Deputi Komisioner M. Kumar, dan Ketua Polis Daerah Muar, Asisten Komisioner Raiz Mukhliz Azman Aziz.Dibina diatas tanah seluas 8.26 ekar, ia merangkumi sebuah bangunan pentadbiran dan tiga blok kediaman pegawai rendah polis. Balai polis lama yang dibina sejak 1934 pula dijadikan Memorial Balai Polis Pagoh.


Keputusan terima ahli UMNO perlu ambil kira kerukunan Kerajaan Perpaduan - PM

IPOH, 29 Januari- Tiada sebarang permohonan diterima setakat ini, daripada bekas ahli parti lain termasuk UMNO untuk menyertai parti dalam Pakatan Harapan (PH).  Perdana Menteri, Datuk Seri Anwar Ibrahim berkata sekiranya perkara itu timbul pihaknya akan meneliti dan mendapatkan pandangan pimpinan setiap parti dalam gabungan itu terlebih dahulu.  Beliau yang juga Pengerusi PH berkata keputusan akan mengambil kira aspek kerukunan dan kedamaian Kerajaan Perpaduan.  "Ini sebenarnya keputusan dalaman disiplin masing-masing tetapi tidak ada timbul lagi sebarang pelawaan untuk bersama dan tentunya sekiranya ada kita akan teliti."Dan tentunya mendapat pandangan pimpinan lain dan juga menjaga kerukunan dan kedamaian Kerajaan Perpaduan, jadi kita akan bagi pertimbangan lebih luas," katanya.

(Datuk Seri Anwar Ibrahim merasmikan pembukaan Pusat Khidmat Rakyat Parlimen Tambun/Foto Bernama)

Beliau berkata demikian pada sidang media selepas merasmikan pembukaan Pusat Khidmat Rakyat Parlimen Tambun di Meru Raya, di sini hari ini.


Semua rakyat Negeri Sembilan disasar miliki kediaman sendiri

KUALA PILAH, 30 Januari - Kerajaan Negeri Sembilan komited memperketatkan syarat dasar pembangunan projek perumahan di negeri itu, dalam usaha memastikan semua rakyat negerinya memiliki kediaman sendiri. Menurut Exco Kesejahteraan Bandar, Perumahan Kerajaan Tempatan dan Kampung Baru, Teo Kok Seong inisiatif itu bagi membolehkan situasi menang-menang antara syarikat pembinaan dan kerajaan Negeri Sembilan membantu golongan berpendapatan rendah dan sederhana.  Sejak ia dilaksanakan pada tahun 2018 sebanyak 27,000 rumah mampu milik dibina dan sedang dalam pembinaan dikhususkan kepada golongan sasaran.  "Ini satu usaha kita memastikan khususnya kepada rakan-rakan kita yang berpendapatan rendah adanya peluang memiliki rumah yang didiami mereka," kata Teo Kok Seong kepada pemberita selepas menghadiri Majlis Pengundian Rumah Mampu Milik Type A, Taman Juasseh Sentosa fasa Dua di sini.

Dasar Pembangunan Perumahan Negeri Sembilan menyarankan 50 peratus daripada keseluruhan sesebuah projek pembinaan adalah rumah berharga kurang daripada RM400,000. Tiga kategori rumah mampu milik adalah jenis A iaitu berharga RM80,000 sebanyak 20 peratus, jenis B berharga RM250,000 sebanyak 15 peratus dan jenis C berharga RM400,000 juga 15 peratus.


PM tiba di Kota Singa untuk lawatan kerja rasmi sehari

SINGAPURA, 30 Januari - Perdana Menteri, Datuk Seri Anwar Ibrahim tiba di Singapura untuk lawatan kerja rasmi ke Kota Singa.Lawatan rasmi ke luar negara ketiga Anwar sejak memegang jawatan Perdana Menteri itu diiringi isterinya Datuk Seri Dr.Wan Azizah Wan Ismail.Pesawat khas yang membawa perdana menteri dan isteri mendarat di Kompleks VIP, Lapangan Terbang Antarabangsa Changi pada pukul 9.30 pagi tadi.

Ketibaan beliau disambut Menteri Luar republik itu Dr. Vivian Balakrishnan dan Pesuruhjaya Tinggi Singapura ke Malaysia, Vanu Gopala Menon.Turut hadir Menteri Luar, Datuk Seri Dr.Zambry Abdul Kadir, Ketua Setiausaha Kementerian Luar Negeri, Datuk Seri Amran Mohamed Zin dan Pesuruhjaya Tinggi Malaysia ke Singapura, Datuk Dr.Azfar Mohamad Mustafar.Delegasi Perdana Menteri disertai Menteri Luar, Datuk Seri Dr. Zambry Abdul Kadir, Menteri Pengangkutan, Anthony Loke Siew Fook, Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz, Menteri Komunikasi dan Digital, Ahmad Fahmi Fadzil dan pegawai kerajaan dari kementerian serta agensi yang berkaitan.Premier Sarawak, Datuk Patinggi Tan Sri Dr. Abang Zohari Tun Abang Haji Openg dan Menteri Besar Johor, Datuk Onn Hafiz bin Ghazi turut menyertai delegasi tersebut.Jadual padat menanti Perdana Menteri dalam rangka lawatan sehari itu bermula dengan sambutan rasmi yang diadakan di Istana.Perdana Menteri juga akan mengadakan kunjungan hormat ke atas Presiden, Halimah Yacob dan mengadakan pertemuan dengan rakan sejawatnya Lee Hsien Loong. Kedua-dua Perdana Menteri itu juga bakal menyaksikan pemeteraian tiga perjanjian persefahaman (MOU) iaitu Mempromosikan Kerjasama dalam Data, Keselamatan Siber dan Ekonomi Digital serta dua Kerangka Kerjasama dalam Ekonomi Digital dan Ekonomi Hijau. Anwar juga turut akan mengadakan pertemuan dengan diaspora Malaysia di Singapura, petang ini. Ini merupakan lawatan rasmi pertama Datuk Seri Anwar ke Kota Singa selepas menyandang jawatan Perdana Menteri.


Masyarakat madani, daya saing secara rahmah dan penyayang

IPOH, 29 Januari- Perbincangan mengenai pembangunan, pendidikan dan kesejahteraan masyarakat madani perlu disertai dengan keyakinan, nilai dan akhlak.  Perdana Menteri, Datuk Seri Anwar Ibrahim berharap perkara itu dapat dilihat secara positif bukan sahaja oleh kerajaan tetapi juga rakyat.  Jelas beliau, konsep masyarakat madani bukan berkaitan politik kepartian tetapi landasan untuk mengangkat martabat negara agar mampu berdaya saing secara rahmah dan penyayang.  "Nilai-nilai ini penting bagi kita untuk mengetahui bahawa dimensi yang disebut aspek manusiawi keinsanan itu penting dalam menjamin kerukunan hidup pelbagai kaum dan agama."Tetapi tidak berganjak daripada prinsip keyakinan agama kita," katanya.

Beliau berkata berkata demikian dalam sidang media pada Majlis Perasmian Pusat Khidmat Parlimen Tambun di Meru Raya, di sini hari ini. Konsep madani mula diketengahkan Perdana Menteri ketika Festival Masjid Istiqlal Jakarta pada tahun 1996.


Konsep Malaysia Madani bukan retorik

(Datuk Seri Dr Wan Azizah Wan Ismail (dua, kanan) melihat seni tulisan khat oleh Yusuf Liu Baojun (kiri) ketika melawat ke pameran pada majlis perasmian Kompleks Pendidikan Baitul Ridzuan (KOBAR) dan pelancaran Sekretariat Masyarakat Madani Tambun (SMAT) anjuran Majlis Perundingan Pertubuhan Islam Malaysia (MAPIM) di Jalan Raja, Kampung Manjoi hari ini. Turut hadir Presiden MAPIM Mohd Azmi Abdul Hamid (tiga, kanan)/FOTO BERNAMA)

IPOH, 29 Januari - Konsep 'Malaysia Madani' yang diilhamkan Perdana Menteri, Datuk Seri Anwar Ibrahim bukan retorik atau slogan semata-mata. Justeru, semua pihak perlu memahami makna di sebalik konsep 'Malaysia Madani' yang seterusnya mampu memberi kesan perubahan kepada rakyat secara menyeluruh."Apa yang kita nak Masyarakat Madani adalah nilai dan akhlak. Dalam Facebook tak ada maki hamun, kita mempunyai nilai, akhlak. Kita orang Malaysia yang berakhlak mulia."Sebagai seorang Malaysia yang mempunyai tamadun yang mahu kita semua menjadi manusia yang baik. "Masyarakat Madani adalah masyarakat beradab, menjunjung tinggi nilai-nilai kemanusiaan. Maju dalam penguasaan ilmu pengetahuan dan teknologi," katanya yang mewakili Perdana Menteri ketika merasmikan Kompleks Pendidikan Baitul Ridzuan (KOBAR) dan pelancaran Sekretariat Masyarakat Madani Tambun (SMAT) anjuran Majlis Perundingan Pertubuhan Islam Malaysia (MAPIM) di sini.

(Isteri Perdana Menteri Datuk Seri Dr Wan Azizah Wan Ismail (tiga, kanan) menghadiri majlis perasmian Kompleks Pendidikan Baitul Ridzuan (KOBAR) dan pelancaran Sekretariat Masyarakat Madani Tambun (SMAT) anjuran Majlis Perundingan Pertubuhan Islam Malaysia (MAPIM) di Jalan Raja, Kampung Manjoi hari ini. Turut hadir Presiden MAPIM Mohd Azmi Abdul Hamid (dua, kanan)/FOTO BERNAMA)

Perdana Menteri baharu-baharu ini memperkenalkan konsep 'Malaysia Madani' sebagai usaha mengemudi serta mengangkat semula martabat dan kegemilangan negara di persada dunia.Madani diacu berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.


Sultan Perak, Raja Permaisuri Perak, berkenan berangkat ke sambutan TBC

(Sultan Nazrin Shah berkenan beramah mesra bersama Perdana Menteri (kiri) pada Majlis Rumah Terbuka TBC Peringkat Negeri Perak/BERNAMA)

IPOH, 29 Januari- Sultan Perak Sultan Nazrin Muizzuddin Shah dan Raja Permaisuri Perak, Tuanku Zara Salim berkenan berangkat ke sambutan Tahun Baru Cina peringkat negeri di Taman Tema Lost World Of Tambun (LWOT).  Ketibaan pasangan diraja itu disambut oleh Perdana Menteri Datuk Seri Anwar Ibrahim, Timbalan Perdana Menteri Datuk Seri Dr Ahmad Zahid Hamidi dan Menteri Besar Perak Datuk Seri Saarani Mohamad. Lebih 40,000 pengunjung hadir pada sambutan tersebut.

(Sultan Perak bersama Raja Permaisuri Perak berkenan berangkat pada Majlis Rumah Terbuka TBC Peringkat Negeri Perak/BERNAMA)

Sementara itu, Menteri Besar Datuk Seri Saarani Mohamad dalam ucapannya berkata rakyat tanpa mengira kaum dan agama dapat menikmati semula kemeriahan sambutan Tahun Baru Cina,  setelah hampir tiga tahun perayaan tersebut disambut dalam suasana suram ekoran pandemik COVID-19. Meskipun pandemik kian berkurangan, namun banyak petanda yang membayangkan bahawa tahun 2023 akan sarat dengan ujian dan rintangan. Ini terutama prospek ekonomi global yang dijangka mengalami kemelesetan, sekali gus mencetuskan segala kemungkinan. Justeru, segala cabaran ini menuntut kerajaan negeri dan persekutuan untuk terus berganding bahu memastikan negara sentiasa berada pada paksi kestabilan.  Tumpuan dapat diberikan sepenuhnya kepada usaha memulihkan semula ekonomi serta mencipta polisi yang mampu membimbing rakyat mengharungi getirnya cabaran pada masa akan datang.


Amaran ribut petir, hujan lebat, angin kencang di lima negeri hingga malam ini

PETALING JAYA, 29 Januari- Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri iaitu Kedah, Pulau Pinang, Perak, Sarawak dan Sabah sehingga 9.00 malam ini.MetMalaysia dalam satu kenyataan hari ini memaklumkan daerah yang terlibat di Kedah ialah Kulim dan Bandar Baharu, manakala di Pulau Pinang melibatkan Seberang Perai Tengah dan Seberang Perai Selatan.Selain itu, cuaca tersebut dijangka berlaku melibatkan beberapa kawasan di Perak iaitu Kerian, Larut Matang, Selama, Kuala Kangsar, Manjung, Kinta, Perak Tengah dan Kampar."Di Sarawak: Kuching (Kuching), Serian, Samarahan, Sarikei (Julau dan Meradong), Sibu, Mukah (Daro, Matu, Dalat dan Mukah), Kapit (Belaga) dan Bintulu dan Sabah: Pedalaman (Tenom, Kuala Penyu, Beaufort dan Nabawan)."Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam", kata kenyataan itu.


Pancutan air berirama, pencahayaan bakal meriahkan sambutan Hari Wilayah

KUALA LUMPUR, 29 Januari- Sambutan Hari Wilayah Persekutuan tahun ini diwarnai dengan pertunjukan pancutan air berirama dengan pencahayaan di lokasi-lokasi tumpuan orang ramai.Ketua Pengarah Jabatan Wilayah Persekutuan, Datuk Seri Hajah Rosida Jaafar menerusi kenyataan berkata, persembahan formasi muzikal ini dianjurkan dengan kerjasama strategik pihak DBKL, Perbadanan Putrajaya, Perbadanan Labuan, KLCC Holdings Sdn Bhd, The Gardens KL & Pavilion Kuala Lumpur."Penganjuran program ini dapat menceriakan lagi Wilayah Persekutuan di samping menambahkan rasa cinta dan sayang kepada Wilayah Persekutuan kita. "Formasi Muzikal Air Wilayah Persekutuan ini sesuai untuk aktiviti riadah bersama keluarga sekali gus menggalakkan aktiviti pelancongan di ketiga-tiga Wilayah Persekutuan", kata kenyataan itu.

(Ketua Pengarah Jabatan Wilayah Persekutuan, Datuk Seri Hajah Rosida Jaafar)

"Orang ramai khususnya warga Wilayah Persekutuan Kuala Lumpur, Putrajaya dan Labuan boleh mengambil peluang beriadah di KLCC Lake Symphony Fountain, Crystal Fountain Pavilion Kuala Lumpur, The Gardens KL Fountain, Kolam Biru River Of Life (Jalan Leboh Pasar Besar), Air Pancut Tasik Putrajaya di Presint 2 dan Bulatan Marlin, Jalan Merdeka di WP Labuan tanpa sebarang caj bayaran.Pertunjukan Formasi Muzikal Air Wilayah Persekutuan ini bermula 8.00 malam hingga 10.00 malam pada 1 hingga 28 Februari 2023.Program pencahayaan turut diadakan pada 30 Januari hingga 2 Februari 2023 melalui pemasangan lampu secara 'festive mood' di semua premis dan bangunan di Wilayah Pesekutuan Kuala Lumpur.


Pengaruh PM dapat selesaikan isu antara negara - Zambry

SINGAPURA, 29 Januari- Pengaruh Perdana Menteri, Datuk Seri Anwar Ibrahim di peringkat antarabangsa dapat menyelesaikan isu membabitkan kedua-dua negara, bersempena lawatan pemimpin nombor satu negara itu ke Singapura, esok. Menteri Luar Negeri, Datuk Seri Dr. Zambry Abdul Kadir optimis, kebijaksaan Anwar dalam memperkukuhkan hubungan negara di peringkat antarabangsa dengan pengaruhnya dilihat berupaya membantu dalam mencari pelbagai penyelesaian. "Komitmen oleh perdana menteri adalah untuk melihat bahawa setiap perkara yang selama ini menjadi masalah dan halangan yang melambatkan proses menandatangani atau melambatkan penyelesaian sesuatu isu itu akan cuba diselesaikan pada kadar segera oleh perdana menteri."Itulah juga mesej yang dibawa oleh perdana menteri ketika berada di Indonesia dan Brunei baru-baru ini, begitu juga di Singapura nanti. Beliau akan menyuarakan hal yang sama bagi menyelesaikan perkara-perkara sebelum ini yang sudah tertunggak begitu lama," katanya dalam satu sidang media di Singapura. Anwar akan mengadakan lawatan rasmi ke Singapura esok atas jemputan rakan sejawatannya, Lee Hsien Loong.  Ini adalah lawatan rasmi sulung Perdana Menteri ke Singapura selepas dilantik pada 24 November lalu.  Pada lawatan itu, Anwar dijadual bertemu Presiden, Halimah Yacob dan Perdana Menteri, Hsien Loong.


Perdana Menteri adakan Lawatan Rasmi esok ke Singapura

KUALA LUMPUR, 29 Januari - Perdana Menteri Datuk Seri Anwar Ibrahim akan mengadakan lawatan rasmi ke Republik Singapura pada esok atas jemputan Perdana Menteri Singapura, Lee Hsien Loong.Wisma Putra dalam kenyataan media hari ini memaklumkan beliau akan diiringi oleh Datuk Seri Dr. Wan Azizah Dr. Wan Ismail.Lawatan rasmi itu juga turut disertai delegasi oleh Menteri Luar Negeri, Datuk Seri Dr. Zambry Abd Kadir; Menteri Pengangkutan Anthony Loke Siew Fook; Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz dan Menteri Komunikasi dan Digital, Ahmad Fahmi Mohamed Fadzil.Turut serta adalah Premier Sarawak Datuk Patinggi Tan Sri Dr Abang Zohari Tun Abang Haji Openg dan Menteri Besar Johor, Datuk Onn Hafiz Ghazi."Perdana Menteri akan bertemu pemimpin-pemimpin Singapura termasuk Presiden Republik Singapura, Halimah Yacob, dan Perdana Menteri Republik Singapura Lee Hsien Loong."Kedua-dua Perdana Menteri juga akan menyaksikan majlis menandatangani Memorandum Persefahaman (MoU) untuk mempromosikan kerjasama dalam data, keselamatan siber dan ekonomi digital serta dua (2) kerangka kerjasama dalam Ekonomi Digital dan Ekonomi Hijau," katanya.

(Perdana Menteri Singapura, Perdana Menteri Singapura, Lee Hsien Loong pernah bertemu Datuk Seri Anwar pada tahun 2018 dan mengucapkan tahniah kepada Anwar pada 24 November tahun lalu/FOTO Facebook Lee Hsien Loong)

Dalam lawatan itu juga Anwar akan turut mengadakan pertemuan dengan diaspora Malaysia di Singapura.Tambahnya, lawatan ini mencerminkan hubungan akrab antara Malaysia dan Singapura sebagai jiran rapat serta negara anggota ASEAN, termasuk jalinan antara rakyat yang erat serta hubungan ekonomi yang kukuh."Lawatan ini akan memberi peluang kepada kedua-dua belah pihak untuk meneroka peluang kerjasama bagi meningkatkan lagi hubungan dua hala dan membincangkan isu serantau serta antarabangsa yang mempunyai kepentingan bersama," tambah kenyataan itu lagi.Pada 2022, Singapura merupakan rakan dagangan kedua terbesar Malaysia dan terbesardalam kalangan negara-negara anggota ASEAN dengan jumlah perdagangan berjumlahRM367.53 bilion (USD83.53 bilion), dengan peningkatan sebanyak 29.4 peratus berbanding jumlah dagangan pada 2021.


Malaysia edar satu juta al-Quran, tindak balas terhadap insiden bakar al-Quran di Sweden

PUTRAJAYA, 28 Januari- Satu juta al-Quran akan dikeluarkan Malaysia untuk diedarkan segera di seluruh dunia sebagai tindakan balas terhadap insiden membakar naskah al-Quran di Sweden.Perdana Menteri, Datuk Seri Anwar Ibrahim berkata ikhtiar yang akan dilaksanakan Yayasan Restu itu adalah cara paling berfaedah untuk menjawab kebiadaban yang dilakukan ahli politik pelampau kanan Sweden-Denmark, Rasmus Paludan terhadap kitab suci itu. "Saya setuju cara paling berfaedah menjawab semua kerja gila dan biadap ini adalah untuk meneruskan usaha yang telah dimulakan dan kita bertekad."Insya-Allah dalam masa singkat, berperingkat untuk mencetak dan mengedar satu juta al-Quran ke seluruh dunia," katanya.

Beliau ditemui pada Festival Seni Al-Quran di Kompleks Nasyrul Quran, di sini hari ini.Anwar memaklumkan penyelarasan pengedaran mushaf suci itu akan dibincangkan dengan negara-negara Islam lain. Tindakan itu juga akan disusuli dengan beberapa program ke arah penghayatan dan pemahaman al-Quran.  Terdahulu, Perdana Menteri melawat operasi pencetakan al-Quran selain merasmikan Festival Seni al-Quran yang berlangsung sehingga esok.


Dasar lebih jelas, segar pacu pertumbuhan ekonomi beri manfaat kepada rakyat

(Datuk Seri Anwar dan isteri Datuk Seri Dr Wan Azizah ketika hadir pada Majlis Rumah Terbuka Tahun Baharu Cina ACCCIM/BERNAMA)

KUALA LUMPUR, 28 Januari - Dasar-dasar lebih jelas dan segar yang boleh memacu pertumbuhan ekonomi negara dan memberi manfaat kepada rakyat perlu diperkenal.Perdana Menteri, Datuk Seri Anwar Ibrahim berkata perkara itu penting dalam mendepani situasi ekonomi yang mencabar tahun ini.Sehubungan itu kerajaan perpaduan pimpinannya akan meneliti perkara berkenaan."Melihat kepada kedudukan semasa, pasca-COVID-19, kemelesetan ekonomi di Eropah, kesan perang Ukraine-Rusia yang menuntut kita untuk lebih berani memperkenalkan dasar-dasar yang boleh memberi manfaat kepada semua," kata Anwar ketika berucap di Majlis Rumah Terbuka Tahun Baharu Cina anjuran Gabungan Dewan Perniagaan dan Perindustrian Cina Malaysia (ACCCIM) di ibu negara di sini.Beliau turut komited untuk terus melaksanakan reformasi institusi bagi meningkat kecekapan tadbir urus dan membanteras rasuah.Ia salah satu kunci utama dalam menjayakan setiap dasar, seterusnya menjamin kemakmuran negara dan rakyat.

(Anwar ketika berkata dasar lebih jelas, segar pacu pertumbuhan ekonomi beri manfaat kepada rakyat)


'Saya dihukum tanpa diberi ruang membela diri' - Noh Omar

KUALA LUMPUR, 28 Januari - Bekas Pengerusi Perhubungan UMNO Selangor, Tan Sri Noh Omar yang baru dipecat daripada UMNO akui tidak sanggup meninggalkan parti keramat itu.Sebaliknya, bekas Ahli Parlimen Tanjong Karang itu menerusi kenyataan ringkasnya di Facebook berkata beliau memilih untuk tidak bersekongkol dengan pemimpin yang menguburkan UMNO."Saya tidak sanggup tinggalkan parti keramat ini, tapi saya memilih untuk tidak bersekongkol dengan pemimpin yang menguburkan UMNO."Saya bersuara, akhirnya dihukum tanpa diberi ruang membela diri," katanya.Terdahulu, Mesyuarat Majlis Kerja Tertinggi (MKT) UMNO malam tadi memutuskan untuk menggantung keahlian Noh selama enam tahun.Bagaimanapun, Noh mencabar Presiden UMNO Datuk Seri Ahmad Zahid Hamidi supaya memecat keahliannya terus daripada parti.

Noh Omar pernah memenangi enam 6 penggal berturut-turut kerusi di Parlimen Tanjung Karang sebagai wakil rakyat Barisan Nasional (BN) UMNO sejak tahun 1995 iaitu pada Pilihan Raya Umum Ke-9 (PRU9).Bagaimanapun, pada PRU15 Noh tidak terpilih sebagai calon sebaliknya BN menampilkan wajah baharu iaitu Datuk Habibah Mohd Yusof.Pada PRU14, Noh mengalahkan calon BERSATU, Datuk Dr Zulkafperi Hanafi dan nor Az Azlan Ahmad mewakili PAS dengan majoriti tipis 1, 970.Selain Noh, bekas Ketua Pemuda UMNO Khairy Jamaluddin juga dipecat daripada UMNO.Setiausaha Agung UMNO Datuk Seri Ahmad Maslan mengesahkan pemecatan kedua-dua mereka disebabkan pelanggaran disiplin parti mengikut Perlembagaan UMNO kerana kesalahan sewaktu PRU15.Turut dipecat ialah lima ahli UMNO Bahagian Pasir Gudang, sembilan ahli UMNO Bahagian Putrajaya, dua ahli UMNO Bahagian Tanjung Karang dan 26 ahli UMNO dari Pahang.

Berita Berkaitan: Noh, Khairy sah dipecat daripada UMNO, Hishammuddin digantung enam tahun'Tidak tunduk, terkesan atau kecewa' - Khairy


'Tidak tunduk, terkesan atau kecewa' - Khairy

KUALA LUMPUR, 28 Januari - 'Tidak tunduk, terkesan atau kecewa', itu luahan bekas Ketua Pemuda UMNO, Khairy Jamaluddin selepas pemecatannya sebagai ahli UMNO, malam tadi.Khairy atau lebih dikenali KJ menerusi kenyataan ringkasnya di Twitter berkata, beliau tidak terkesan dengan keputusan Majlis Kerja Tertinggi (MKT) UMNO itu."Malam ini saya dipecat oleh parti yang saya sayang, yang saya berikan kesetiaan.'Unbowed, unbent, unbroken'," kata bekas Menteri Kesihatan itu.

Setiausaha Agung UMNO Datuk Seri Ahmad Maslan mengesahkan pemecatan kedua-dua mereka disebabkan pelanggaran disiplin parti mengikut Perlembagaan UMNO kerana kesalahan sewaktu Pilihanraya Umum Ke-15 (PRU15).Tindakan-tindakan itu diumumkan selepas mesyuarat MKT Umno malam tadi.Ketetapan dibuat oleh mesyuarat MKT yang dipengerusikan Presiden Zahid Hamidi, tambah Ahmad.Berita Berkaitan: Noh, Khairy sah dipecat daripada UMNO, Hishammuddin digantung enam tahun


Anwar terima ucapan tahniah daripada Joe Biden

KUALA LUMPUR, 28 Januari - Perdana Menteri Datuk Seri Anwar Ibrahim menerima ucapan tahniah daripada Presiden Amerika Syarikat Joe Biden semalam.Menerusi catatan di Facebooknya, Anwar berkata Biden turut memuji kehebatan demokrasi Malaysia yang ditonjolkan pada Pilihan Raya Umum ke-15 (PRU15) pada November tahun lalu.Tambah Anwar, Biden turut menyatakan komitmennya untuk mengukuhkan hubungan dengan Malaysia dalam sektor ekonomi digital, krisis cuaca dan sekuriti tenaga. “Saya berharap untuk dapat bekerjasama dengan beliau (Biden) bagi manfaat bersama seluruh rakyat,” katanya dalam hantaran Facebook pada Jumaat.Anwar turut memuat naik ucapan tahniah daripada Biden yang bertarikh 24 Januari itu."Demokrasi di seluruh dunia ketika ini berhadapan dengan cabaran baharu yang belum pernah ditempuhi sebelum ini, dan pilihan raya di Malaysia menunjukkan bahawa demokrasi boleh membawa kejayaan. Berjuta-juta rakyat Malaysia telah bangkit bersuara - mengundi dalam pilihan raya umum, ramai juga yang mengundi buat pertama kali.“Penglibatan sivik adalah asas kepada masyarakat bebas serta terbuka, dan rakyat Malaysia memberi inspirasi kepada orang ramai di seluruh dunia dengan komitmen mereka untuk melaksanakan kebebasan asas yang dinikmati,” katanya.Biden berkata hubungan Malaysia dan Amerika Syarikat dibina di atas asas kukuh ekonomi yang sentiasa berkembang, keselamatan dan hubungan sesama rakyat yang turut membantu mengukuhkan kebebasan, keselamatan serta kemakmuran di Indo-Pasifik.Biden turut berharap pada tahun-tahun mendatang kedua-dua negara dapat memperkukuhkan lagi perkongsian bersama termasuk membina pertumbuhan ekonomi yang inklusif dan rantaian bekalan yang berdaya tahan melalui Rangka Kerja Ekonomi Indo-Pasifik.“Bersama, kita boleh majukan wilayah yang bebas, terbuka, selamat dan makmur - yang memberi manfaat kepada rakyat kedua-dua negara,” katanya.

Pada 24 November tahun lalu, Anwar dilantik sebagai Perdana Menteri Malaysia ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.Sejak beliau mengangkat sumpah sebagai perdana menteri, Anwar telah mengadakan lawatan rasmi ke luar negara iaitu ke Jakarta pada 8 Jan dan dua minggu kemudian beliau ke Brunei pada 24 Jan.Beliau dijadual mengadakan lawatan rasmi ke Singapura akhir bulan ini.


Perak mahu wujudkan pusat proses nadir bumi

(Menteri Besar Perak , Datuk Seri Saarani Mohamad)

IPOH, 26 Januari- Perak berhasrat untuk mewujudkan satu pusat pemprosesan unsur nadir bumi bukan radioaktif (NR-REE) sebagai aktiviti industri hiliran di negeri itu.  Menteri Besar , Datuk Seri Saarani berkata bagi tujuan itu, kerajaan negeri akan memohon kepada kerajaan Persekutuan untuk mempertimbangkan semula peruntukan RM20 juta untuk kajian deposit sumber mineral lain di Perak.  Menurutnya, melalui Pusat Pemprosesan NR-REE ini, semi-produk dan produk akhir yang lebih bernilai tinggi dapat dihasilkan berbanding produk mentah.  "Sebab kita yakin di Perak ini bukan sahaja Lanthanide ada banyak lain lagi sumber mineral yang ada, dengan RM20 juta yang diberikan untuk menjadi deposit bagi mineral lain. Kita minta, mudah-mudahan diluluskan," katanya.Saarani berkata demikian dalam sidang media selepas menghadiri Majlis Executive Talk dan Perutusan Tahun Baharu 2023 di Ipoh.

(Datuk Seri Saarani pada Majlis Executive Talk dan Perutusan Tahun Baharu 2023 di Ipoh)

Perak telah meneroka peluang besar dalam sektor perlombongan NR-REE yang merupakan bahan mineral bernilai tinggi di pasaran dunia dengan pelaksanaan projek perintis di Mukim Kenering, Daerah Hulu Perak.  Dalam perkembangan lain, kerajaan Perak mensasarkan peningkatan 10 peratus kutipan pelbagai hasil tanah iaitu kira-kira RM780 juta bagi tahun 2023. Saarani berkata strategi kutipan hasil perlu diperkemas termasuk gerak kerja intensif perlu dirancang.  Antaranya mengemaskini peraturan-peraturan dan kaedah-kaedah yang melibatkan kadar-kadar caj yang telah lama diguna pakai dan mempercepatkan sesuatu proses permohonan permit atau lesen.  "Dengan kecekapan yang ada apatah lagi kalau kita dapat menunaikan atau aplikasi digital permohonan dan pembayaran secara digital itu akan mempermudahkan kutipan jadi saya yakin sasaran itu boleh dicapai malah mungkin lebih kerana kakitangan kita telah pun terlatih untuk penggunaan digital," ujarnya. Pada 2022, kutipan hasil tanah negeri Perak mencapai 100 peratus iaitu berjumlah hampir RM700 juta.


JPJ Perlis catat hasil kutipan lebih RM102 juta sepanjang 2022

(Pengarah JPJ Negeri Perlis, Fatimah Mohamed Ali Piah)

ARAU, 26 Januari- Jabatan Pengangkutan Jalan (JPJ) Negeri Perlis mencatatkan kutipan hasil berjumlah lebih RM102 juta sepanjang tahun 2022. Kutipan hasil berkenaan membolehkan JPJ secara keseluruhannya menyumbang sebanyak RM4.6 bilion kepada negara. Menurut Pengarah JPJ Negeri Perlis, Fatimah Mohamed Ali Piah, kutipan yang direkodkan pihaknya menerusi lima bahagian operasi utama di mana Bahagian Pelesenan Kenderaan mencatatkan kutipan lebih 97 juta, diikuti Bahagian Pelesenan Pemandu dengan kutipan lebih 2 juta. Tiga bahagian lain iaitu, Bahagian Penguatkuasa sebanyak RM1.5 juta, Kaunter Bergerak JPJ Mobile lebih RM900,000 dan KIOS JPJ lebih RM488,000. "Target kita untuk hasil ini, macam di Perlis kita melaksanakan apa yang diarahkan oleh 'HQ' cuma dari segi kaedahnya macam kita dah ada kiosk, kita perhebatkan transaksi menggunakan kiosk dan sekarang ini kita pergi kepada yang lebih elektronik lagi. Kalau boleh kita hendak pelanggan menggunakan 'online' sebanyak mungkin dan target pada tahun ini macam saya katakan tadi 50 peratus kita targetkan untuk menggunakan dan mendaftar sebagai id portal," katanya, Fatimah menyatakannya kepada media selepas menghadiri Majlis Perhimpunan Setia Warga JPJ Perlis di Kompleks JPJ Negeri, Jejawi. Pada majlis itu, JPJ Negeri Perlis turut menyampaikan sijil penghargaan kepada pengamal media termasuk RTM atas promosi, hebahan dan operasi bersama JPJ sepanjang tahun 2022.

( Majlis Perhimpunan Setia Warga JPJ Perlis di Kompleks JPJ Negeri, Jejawi)


Tiga ADUN angkat sumpah sebagai Pembantu Menteri Sabah

KOTA KINABALU, 26 Januari- Tiga Ahli Dewan Undangan Negeri (ADUN) mengangkat sumpah sebagai Pembantu Menteri Sabah di Istana Seri Kinabalu, di sini, hari ini.ADUN yang dilantik adalah Naib Presiden Parti Bersatu Sabah, Datuk Ruslan Muharam yang juga ADUN Lumadan, ADUN Likas Tan Lee Fatt daripada DAP dan ADUN Inanam Peto Gadim daripada PKR.Mereka mengangkat sumpah di hadapan Yang Dipertua Negeri Tun Juhar Mahiruddin dan kemudian menandatangani surat sumpah jawatan masing-masing disaksikan Hakim Mahkamah Tinggi Kota Kinabalu Datuk Ismail Brahim.

Yang Dipertua Negeri Sabah Tun Juhar Mahiruddin ketika menyampaikan watikah pelantikan sebagai Pembantu Menteri Kepada Ketua Menteri kepada Datuk Roslan Muharam di Istana Seri Kinabalu hari ini / FOTO BERNAMA

Turut hadir Ketua Menteri Datuk Seri Hajiji Noor, Timbalan Ketua Menteri III Datuk Shahelmey Yahya, Menteri Kewangan negeri Datuk Seri Masidi Manjun dan Setiausaha Kerajaan Negeri Datuk Seri Safar Untong.


Roti berkulat, ayam goreng dimasak tidak sempurna, restoran makanan segera dikompaun

KEMAMAN, 26 Januari- Sebuah restoran makan segera terkenal di Bandar Chukai, Kemaman dikompaun sebanyak RM1,000 kerana gagal mematuhi aspek kebersihan penyediaan makanan.  Serbuan dilakukan oleh sepasukan anggota penguatkuasa unit keselamatan dan kualiti makanan pejabat kesihatan daerah selepas aduan ketidakpuasan hati seorang pelanggan tular di laman sosial sejak semalam.  Seorang wanita meluahkan rasa kecewa apabila mendapati roti yang dibelinya daripada restoran tersebut didapati berkulat manakala ayam goreng tidak dimasak dengan sempurna serta berbau.  Operasi dijalankan pada pukul 4 petang melibatkan seramai enam pegawai penguatkuasa kesihatan dan pemeriksaan tertumpu di kawasan penyediaan makanan serta tempat penyimpanan bahan masakan.  Antara kesalahan yang dilakukan ialah tempat simpanan sos pelanggan yang berada dalam keadaan tidak memuaskan, kebersihan dapur tidak menepati standard dan tandas yang tidak bersih.

(Premis tersebut gagal menyelenggarakan sistem perangkap minyak serta saliran longkang yang kotor)

Selain itu, pihak jabatan kesihatan turut mendapati premis tersebut juga gagal menyelenggarakan sistem perangkap minyak serta saliran longkang yang kotor.  Hasil pemeriksaan lanjut mendapati premis berkenaan didapati melakukan kesalahan di bawah Akta 34 (1) (B) peraturan-peraturan kebersihan makanan 2009. Notis di bawah Seksyen 10 Akta Makanan 1983 telah dikeluarkan bagi tindakan pembetulan dalam tempoh 14 hari.


Tujuh tentera ATB 2 selamat dalam kejadian bot ronda karam

SANDAKAN, 26 Januari- Tujuh anggota tentera daripada Markas Angkatan Tugas Bersama 2 (ATB 2) selamat dalam kejadian bot karam berhampiran Pulau Nunuyan, pagi semalam.Menurut Pesuruhjaya Polis Sabah Datuk Idris Abdullah, kejadian berlaku kira-kira 11 pagi ketika bot ronda anggota berkenaan dipukul ombak besar di perairan pulau itu.

(Pesuruhjaya Polis Sabah, Datuk Idris Abdullah/ BERNAMA)

"Pada 25 Jan (semalam), lebih kurang 10 pagi, bot ronda Viper 7 Markas ATB 2 dengan kekuatan tujuh anggota tentera bertolak dari Pulau Bakungan Kecil ke jeti Markas ATB 2 di Batu Sapi, Sandakan bagi tujuan pengisian minyak logistik dan kebajikan anggota."Bagaimanapun, pada kira-kira 11 pagi, ketika bot ronda itu tiba berhampiran laut Pulau Nunuyan, telah dipukul ombak besar dan menyebabkan ia (bot ronda) karam," katanya dalam kenyataan hari ini.Idris berkata kesemua mangsa berjaya diselamatkan kira-kira 2.50 petang semalam oleh sebuah bot ronda Pasukan Gerakan Am (PGA) Batalion 15 dengan sebuah bot PSC 66, dan dibawa ke markas operasi Pasukan Polis Marin (PPM) Sandakan untuk rawatan dan proses dokumentasi.- BERNAMA


Datuk Shadan dilantik Datuk Bandar MBMB yang baharu

MELAKA, 25 Januari- Yang Dipertua Majlis Perbandaran Hang Tuah Jaya (MPHTJ), Datuk Shadan Othman, dilantik sebagai Datuk Bandar Majlis Bandaraya Melaka Bersejarah (MBMB) yang baharu berkuat kuasa 1 Feb ini.Setiausaha Kerajaan Negeri Melaka, Datuk Zaidi Johari, berkata Shadan akan menggantikan Datuk Zainal Abu yang tamat perkhidmatan pada 31 Januari ini.“Berikutan pelantikan tersebut, Yang Dipertua Majlis Perbandaran Jasin (MPJ) Datin Sapiah Haron dilantik sebagai Yang DIpertua MPHTJ berkuat kuasa tarikh sama,” katanya dalam satu kenyataan,hari ini.

(Setiausaha Kerajaan Negeri Melaka, Datuk Zaidi Johari)

Beliau berkata Ketua Penolong Setiausaha Kanan Kerajaan, Unit Kerajaan Tempatan (UKT), Jabatan Ketua Menteri Melaka, Rosmanizam Mohd Nalif @ Zawawi dilantik sebagai Yang Dipertua MPJ menggantikan Sapiah, juga berkuat kuasa pada tarikh sama.Bagaimanapun, tiada perubahan di Majlis Perbandaran Alor Gajah (MPAG) apabila Saifuddin Abdul Karim kekal sebagai Yang Dipertuanya.“Kerajaan Negeri Melaka merakamkan setinggi-tinggi penghargaan dan terima kasih kepada Zainal di atas sumbangan beliau sebagai Datuk Bandar MBMB selama ini.“Kerajaan Negeri Melaka juga merakamkan ucapan setinggi-tinggi tahniah kepada Shadan, Sapiah, Saifuddin dan Rosmanizam atas pelantikan tersebut,” katanya.- BERNAMA


Projek ladang hutan perlu kelulusan EAI sebelum dilaksana- MB Perak

(Menteri Besar Perak, Datuk Seri Saarani Mohamad)

IPOH, 25 Januari- Mana-mana projek berkaitan pembalakan atau pembangunan ladang hutan di Perak perlu mendapat kelulusan Penilaian Kesan Kepada Alam Sekitar (EIA) terlebih dahulu sebelum boleh dilaksanakan.  Menteri Besar, Datuk Seri Saarani Mohamad berkata, pihaknya hanya menyediakan tapak projek namun kelulusan perlu diperoleh daripada EIA kerana ia merupakan peraturan ditetapkan. “Ini bukan perkara haram, sebaliknya ia dibuat mengikut peraturan. Walau bagaimanapun ia bukan dibuat pada zaman saya menjadi Menteri Besar, tetapi telah diluluskan sebelum ini lagi.“Berdasarkan maklumat, Kementerian Tenaga dan Sumber Asli (KeTSA) dahulu pada awalnya meluluskan (permohonan) tanah seluas 100,000 hektar untuk projek ladang hutan di Perak.“Namun ketika itu, kerajaan negeri membuat keputusan mengurangkan keluasan itu kepada 75,000 hektar dan kemudian 35,000 hektar dan akhirnya 32,000 hektar sahaja,” katanya.Beliau berkata demikian kepada pemberita selepas menghadiri Majlis Sambutan Tahun Baharu Cina anjuran Dewan Perhimpunan Cina di Ipoh.

(Datuk Seri Saarani (tengah) pada Majlis Sambutan Tahun Baharu Cinta anjuran Dewan Perhimpunan Cina di Ipoh)

Hadir sama, Setiausaha Kerajaan Negeri, Datuk Ahmad Suaidi Abdul Rahim serta Presiden Dewan Perhimpunan Cina Perak, Datuk Kwan Foh Kwai.Saarani mengulas dakwaan mengenai perancangan Kerajaan Negeri merancang untuk membangunkan tanah hutan di Kledang Saiong kepada industri perkayuan melalui beberapa syarikat dilantik.  Pelaksanaan projek berkenaan akan dipantau oleh Jabatan Alam Sekitar dan Jabatan Perhutanan Negeri malah orang ramai juga boleh memberi pandangan melalui sesi pendengaran awam.


Henti sementara aktiviti perkhemahan, rekreasi di Kota Tinggi - Polis

KOTA TINGGI, 25 Januari- Pengusaha tapak perkhemahan dan rekreasi di sekitar Kota Tinggi dinasihat menghentikan sementara operasi berikutan cuaca semasa yang tidak menentu.Ketua Polis Daerah Kota Tinggi, Superitenden Hussin Zamora berkata tindakan itu penting bagi melindungi keselamatan semua pihak."Untuk itu saya menyeru kepada semua pengusaha rekreasi supaya lebih bertanggungjawab dan berhati-hati dalam musim yang tidak menentu ini agar dapat memberikan kerjasama kepada orang ramai dan juga pihak polis supaya perkara-perkara yang tidak diingini dapat dielakkan," katanya.

(Ketua Polis Daerah Kota Tinggi, Superitenden Hussin Zamora)

Hussin berkata demikian kepada pemberita selepas meninjau keadaan banjir di Kampung Teluk, Tanjung Sedili, Kota Tinggi. Beliau mengulas insiden 35 individu termasuk 12 kanak-kanak yang terperangkap di tapak perkhemahan Tanjung Lompat selepas laluan keluar masuk ke kawasan itu banjir, semalam.Jelasnya, kesemua individu itu bagaimanapun berjaya diselamatkan.

Sementara itu, Hussin berkata keadaan banjir di Kota Tinggi masih dalam keadaan terkawal dengan enam PPS telah dibuka dan tiada jalan utama di daerah itu terputus hubungan atau ditutup setakat ini.


Kenal pasti kawasan 'hotspot' banjir, hadapi hujan lebat sehingga 30 Januari ini

SEGAMAT, 25 Januari- Agensi Pengurusan Bencana Negara (NADMA) mengarahkan semua negeri dan daerah yang dikenal pasti sebagai kawasan 'hotspot' banjir supaya bersedia menghadapi beberapa episod luruan monsun timur laut.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata fenomena tersebut membawa kepada keadaan cuaca buruk seperti hujan lebat yang dijangka berterusan sehingga Isnin ini. Justeru, pihaknya sudah meminta agar semua bilik gerakan bencana diaktifkan di kawasan hotspot terlibat yang akan diselaras oleh pegawai-pegawai daerah."Jadi fokus kita sekarang yang paling penting untuk memastikan kita dapat menyelaraskan semua agensi yang terlibat berdasarkan arahan 20 Majlis Keselamatan Negara (MKN), kita gabungkan semua 'resource' yang ada merentasi 'across the board' semua agensi ini."Kedua untuk memastikan bahawa masyarakat sekitar ini mendapat maklumat yang penting dan sekiranya hujan berterusan dan agensi keselamatan mengarahkan penduduk untuk berpindah. Kita berharap agar masyarakat tidak bertangguh dan sentiasa mematuhi arahan," katanya.

(Datuk Armizan Mohd Ali melawat PPS Dewan Komuniti Kampung Tasek di Segamat, Johor)

Beliau berkata demikian kepada media selepas melawat pusat pemindahan sementara (PPS) Dewan Komuniti Kampung Tasek di Segamat, Johor.Tambah Armizan, pihaknya juga akan bekerjasama dengan agensi persekutuan dan peringkat negeri selain pihak badan bukan kerajaan, agar semua bantuan dapat diselaras sebaiknya di Pusat Kawalan Operasi Bencana (PKOB) daerah dan negeri.

Setakat 2.00 petang tadi, jumlah mangsa banjir di Johor meningkat kepada 4,207 orang melibatkan 1,164 keluarga yang ditempatkan di 45 PPS di Segamat, Muar, Kluang, Kota Tinggi, Batu Pahat dan Mersing.


1,135 pegawai, anggota APM Negeri Sembilan siap siaga hadapi musim banjir

SENAWANG, 25 Januari- Sebanyak 90 kawasan di Negeri Sembilan disenaraikan sebagai kawasan tumpuan yang berisiko banjir.  Pengarah Angkatan Pertahanan Awam (APM) Negeri Sembilan, Leftenan Kolonel (PA) Mohamad Nazri Meskam berkata seramai 1,135 pegawai dan anggotanya telah bersiap siaga bagi menghadapi musim tengkujuh yang dijangka berlarutan hingga Mac nanti.Pihaknya turut mendapat kerjasama beberapa agensi lain bagi membantu melancarkan pengurusan bencana di peringkat negeri.  "Kita sentiasa melihat kepada maklumat-maklumat terkini daripada meteorologi dan juga Jabatan Pengairan dan Saliran (JPS) untuk pastikan apa-apa kejadian yang terkini, dan juga paras kenaikan air serta perubahan cuaca kita 'alert'. Kadang-kadang kami juga menerima panggilan terus dari orang kampung dan kita terus respon untuk melihat dan menilai situasi bencana yang berlaku," katanya.

(Pengarah APM Negeri Sembilan, Leftenan Kolonel (PA) Mohamad Nazri Meskam)

Beliau berkata demikian di Kompleks Penyiaran Tuanku Muhammad. Mohamad Nazri juga berkata pihaknya positif dalam berdepan dengan cuaca yang tidak menentu dan percaya dapat menjalankan peranan dengan sebaiknya.  Sementara itu, orang awam turut dinasihatkan supaya menyampaikan maklumat yang sahih bagi memudahkan urusan penyelamatan.


Projek SASaR Sateria Residensi dijangka siap hujung tahun depan - Mohamad

KUALA LUMPUR, 25 Januari- Projek pembinaan perumahan bagi program Satu Anggota Satu Rumah (SASaR) di Sateria Residensi Platinum South Valley, Bandar Tasik Selatan, Sungai Besi, di sini, yang bermula pada 2022 dijangka siap sepenuhnya penghujung 2024.Menteri Pertahanan, Datuk Seri Mohamad Hasan berkata, pembinaan unit rumah itu merupakan strategi yang digariskan dalam Kertas Putih Pertahanan.Kementerian Pertahanan (MINDEF) yakin bahawa projek yang telah mencapai kemajuan 21.69% itu akan dapat dilaksanakan mengikut tempoh masa yang ditetapkan bagi memastikan kebajikan warga kerja MINDEF dan Veteran Angkatan Tentera Malaysia (ATM) terpelihara.“Projek berkenaan melibatkan pembinaan lima blok kediaman meliputi 3,500 unit kediaman bagi tiga kategori berbeza mengikut saiz kediaman,” katanya dalam sidang media selepas meninjau tapak pembinaan perumahan SASaR, di sini, hari ini.Menurutnya, projek berkenaan ialah satu daripada agenda teras MINDEF bagi menjaga kebajikan dan kualiti hidup warga kerja pertahanan yang merangkumi anggota tentera, warga awam MINDEF dan veteran ATM.

(Menteri Pertahanan, Datuk Seri Mohamad Hasan (tengah))

"Projek yang melibatkan lima blok kediaman meliputi 3, 500 unit kediaman itu telah mencapai kemajuan hampir 22%," katanya.Turut hadir, Ketua Setiausaha MINDEF Datuk Seri Muez Abd Aziz, Panglima ATM Jen Tan Sri Affendi Buang dan Panglima Tentera Udara Jen Tan Sri Mohd Asghar Khan Goriman Khan.